
### śrī-viśvanātha-cakravarti-ṭhakkura-viracitā

# śrī-stavāmṛta-laharī

This is the first truly complete edition of Stavamrita-lahari, containing a total of 28 small works. It now replaces the independently posted stotras of Visvanath Chakravarti. A revised table of contents is given in the comments section below.

The first edition was based on material culled from B.S.Goswami's Stava-kalpa-druma (1959). The second edition has been revised and enlarged on the basis of (ed.) Haribhaka Das (Vrindavan: Giridhari Goswami, 1989).

**Thank you for using the**

**Gaudiya Grantha Mandir**

**We ask you please to contribute by reporting any errors or alternative readings you may find.**

**If you find this service useful,**

**please help by giving a donation.**

### śrī-viśvanātha-cakravarti-ṭhakkura-viracitā

# śrī-stavāmṛta-laharī

### Version 1.1

### stotra-sūciḥ

1. śrī-guru-devāṣṭakam
2. śrī-guru-caraṇa-smaraṇāṣṭakam
3. śrī-parama-guru-prabhu-varāṣṭakam
4. śrī-gaṅgā-nārāyaṇāṣṭakam
5. śrī-narottamāṣṭakam
6. śrī-lokanathāṣṭakam
7. śrī-śacīnandana-vijayāṣṭakam
8. śrī-svarūpa-caritāṣṭakaṁ (śrīman-mahāprabhor aṣṭakam)
9. śrī-svapna-vilasāmṛtāṣṭakam
10. śrī-gopala-devāṣṭakam
11. śrī-madana-gopalāṣṭakaṁ
12. śrī-govinda-devāṣṭakam
13. śrī-gopināthāṣṭakam
14. śrī-gokulānanda-āṣṭakam
15. śrī-svayaṁ-bhagavattāṣṭakam
16. śrī-jagan-mohanāṣṭakam
17. śrī-anurāga-vallī
18. śrī-vṛndā-devy-aṣṭakam
19. rādhikā-dhyānāmṛta-stotram
20. śrī-rūpa-cintāmaṇi
21. saṅkalpa-kalpa-druma
22. śrī-nikuñja-keli-virudāvalī
23. śrī-surata-kathāmṛtam
24. śrī-nandīśvarāṣṭakam
25. śrī-vṛndāvanāṣṭakam
26. śrī-govardhanāṣṭakam
27. śrī-kṛṣṇa-kuṇḍāṣṭakam
28. śrī-śrī-gītāvalī

(1)

# śrī-guru-devāṣṭakam

saṁsāra-dāvānala-līḍha-loka-

trāṇāya kāruṇya-ghanāghanatvam |

prāptasya kalyāṇa-guṇārṇavasya

vande guroḥ śrī-caraṇāravindam ||1||

mahāprabhoḥ kīrtana-nṛtya-gīta-

vāditra-madyan-manaso rasena |

romāñca-kampāśru-taraṅga-bhājo

vande guroḥ śrī-caraṇāravindam ||2||

śrī-vigrahārādhana-nitya-nānā-

śṛṅgāra-tan-mandira-mārjanādau |

yuktasya bhaktāṁś ca niyuñjato 'pi

vande guroḥ śrī-caraṇāravindam ||3||

catur-vidha-śrī-bhagavat-prasāda-

svādv-anna-tṛptān hari-bhakta-saṅghān |

kṛtvaiva tṛptiṁ bhajataḥ sadaiva

vande guroḥ śrī-caraṇāravindam ||4||

śrī-rādhikā-mādhavayor apāra-

mādhurya-līlā-guṇa-rūpa-nāmnām |

pratikṣaṇāsvādana-lolupasya

vande guroḥ śrī-caraṇāravindam ||5||

nikuñja-yūno rati-keli-siddhyai

yā yālibhir yuktir apekṣaṇīyā |

tatrāti-dākṣyād ati-vallabhasya

vande guroḥ śrī-caraṇāravindam ||6||

sākṣād-dharitvena samasta-śāstrair

uktas tathā bhāvyata eva sadbhiḥ |

kinto prabhor yaḥ priya eva tasya

vande guroḥ śrī-caraṇāravindam ||7||

yasya prasādād bhagavat-prasādo

yasyāprasādān na gatiḥ kuto 'pi |

dhyāyan stuvaṁs tasya yaśas tri-sandhyaṁ

vande guroḥ śrī-caraṇāravindam ||8||

śrīmad-guror aṣṭakam etad uccair

brāhme muhūrte paṭhati prayatnāt |

yas tena vṛndāvana-nātha sākṣāt

sevaiva labhyā juṣaṇo’nta eva ||9||

 —o)0(o—

(2)

### śrī-guru-caraṇa-smaraṇāṣṭakam

prātaḥ śrī-tulasī-natiḥ sva-karatas tat-piṇḍikā-lepanaṁ

tat-sāmmukhyam atha sthitiṁ smṛtir atha sva-svāminoḥ pādayoḥ |

tat-sevārtha-bahu-prasūna-cayanaṁ nityaṁ svayaṁ yasya taṁ

śrī-rādhā-ramaṇaṁ mudā guru-varaṁ vande nipatyāvanau ||1||

madhyāhne tu nijeśa-pāda-kamala-dhyānārcanānnārpaṇa-

prādakṣiṇānati-stuti-praṇayitā nṛtyaṁ satāṁ saṅgatiḥ |

śrīmad-bhāgavatārtha-sīdhu-madhurāsvādaḥ sadā yasya taṁ

śrī-rādhā-ramaṇaṁ mudā guru-varaṁ vande nipatyāvanau ||2||

prakṣālyāṅghri-yugaṁ nati-stuti-jayaṁ kartuṁ mano’tyutsukaṁ

sāyaṁ goṣṭham upāgataṁ vana-bhuvo draṣṭuṁ nija-svāminam |

premānanda-bhareṇa netra-puṭayor dhārā cirād yasya taṁ

śrī-rādhā-ramaṇaṁ mudā guru-varaṁ vande nipatyāvanau ||3||

rātrau śrī-jayadeva-padya-paṭhanaṁ tad-gīta-gānaṁ rasā-

svādo bhakta-janaiḥ kadācid abhitaḥ saṅkīrtane nartanam |

rādhā-kṛṣṇa-vilāsa-kely-anubhavād unnidratā yasya taṁ

śrī-rādhā-ramaṇaṁ mudā guru-varaṁ vande nipatyāvanau ||4||

nindety-akṣarayor dvayaṁ paricayaṁ prāptaṁ na yat-karṇayoḥ

sādhūnāṁ stutim eva yaḥ sva-rasanām āsvādayaty anvaham |

viśvāsyaṁ jagad eva yasya na punaḥ kutrāpi doṣa-grahaḥ

śrī-rādhā-ramaṇaṁ mudā guru-varaṁ vande nipatyāvanau ||5||

yaḥ ko’py astu padābjayor nipatito yaḥ svīkaroty eva taṁ

śīghraṁ svīya-kṛpā-balena kurute bhaktau tu matvāspadam |

nityaṁ bhakti-rahasya-śikṣaṇa-vidhir yasya sva-bhṛtyeṣu taṁ

śrī-rādhā-ramaṇaṁ mudā guru-varaṁ vande nipatyāvanau ||6||

sarvāṅgair nata-bhṛtya-mūrdhni kṛpayā sva-pādārpaṇaṁ

smitvā cāru kṛpāvaloka-sudhayā tan-mānasodāsanam |

tat-premodaya-hetave sva-padayoḥ sevopadeśaḥ svayaṁ

śrī-rādhā-ramaṇaṁ mudā guru-varaṁ vande nipatyāvanau ||7||

rādhe ! kṛṣṇa ! iti pluta-svara-yutaṁ nāmāmṛtaṁ nāthayor

jihvāgre naṭayan nirantaram aho no vetti vastu kvacit |
yat kiñcid vyavahāra-sādhakam api premnaiva magno’sti yaḥ

śrī-rādhā-ramaṇaṁ mudā guru-varaṁ vande nipatyāvanau ||8||

tvat-pādāmbuja-sīdhu-sūcakatayā padyāṣṭakaṁ sarvathā

yātaṁ yat-paramāṇutāṁ prabhu-vara prodyat-kṛpā-vāridhe |

mac-ceto-bhramaro’valambā tad idaṁ prāpyāvilambaṁ bhavat-

saṅgaṁ mañju-nikuñja-dhāmni juṣatāṁ tat-svāminoḥ saurabham ||9||

iti śrī-guru-caraṇa-smaraṇāṣṭakaṁ sampūrṇaṁ

—o)0(o—

(3)

### śrī-śrī-parama-guru-prabhu-varāṣṭakam

prapanna-jananī-vṛti jvalati saṁsṛtir-jvālayā

yadīya-nayanoditātula-kṛpātivṛṣṭir drutam |

vidhūya davathuṁ karoty amala-bhakti-vāpy-aucitīṁ

sa kṛṣṇa-caraṇaḥ prabhuḥ pradiśatu sva-pādāmṛtam ||1||

yad-āsya-kamaloditā vraja-bhuvo mahimnāṁ tatiḥ

śrutā bata visarjayet pati-kalatra-putrālayān |

kalinda-tanayā-taṭī vana-kuṭīra-vāsaṁ nayet

sa kṛṣṇa-caraṇaḥ prabhuḥ pradiśatu sva-pādāmṛtam ||2||

vrajāmbuja-dṛśāṁ kathaṁ bhavati bhāva-bhūmā katham

bhaved anugatiḥ kathaṁ kim iha sādhanaṁ ko’dhikṛt |

iti sphuṭam avaiti ko yad-upadeśa-bhāgyaṁ vinā

sa kṛṣṇa-caraṇaḥ prabhuḥ pradiśatu sva-pādāmṛtam ||3||

tapasvi-yati-karmiṇāṁ sadasi tārkikānāṁ tathā

pratisva-mata-vaiduṣī-prakaṭanoḍha-garva-śriyām |

virājati ravir yathā tamasi yaḥ sva-bhakty-ojasā

sa kṛṣṇa-caraṇaḥ prabhuḥ pradiśatu sva-pādāmṛtam ||4||

kim adya paridhāsyate kim atha bhojyate rādhayā

samaṁ madana-mohano madana-koṭi-nimajjitaḥ |

itīṣṭa-varivasyayā nayati yo’ṣṭa-yāmān sadā

sa kṛṣṇa-caraṇaḥ prabhuḥ pradiśatu sva-pādāmṛtam ||5||

mṛdaṅga-karatālikā-madhura-kīrtane nartayan

janān sukṛtino naṭan svayam api pramodāmbudhau |

nimajjati dṛg-ambubhiḥpulaka-saṅkulaḥsnāti yaḥ

sa kṛṣṇa-caraṇaḥ prabhuḥ pradiśatu sva-pādāmṛtam ||6||

samaṁ bhagavato janaiḥ pravara-bhakti-śāstroditaṁ

rasaṁ surasayan muhuḥ parijanāṁś ca yaḥ svādayan |

sva-śiṣya-śata-veṣṭito jayati cakravarty-ākhyayā

sa kṛṣṇa-caraṇaḥ prabhuḥ pradiśatu sva-pādāmṛtam ||7||

sthitiḥ sura-sarit-taṭe madana-mohano jīvanaṁ

spṛhā rasika-saṅgame caturimā janoddhāraṇe |

ghṛṇā viṣayiṣu kṣamā jhaṭiti yasya cānuvraje

sa kṛṣṇa-caraṇaḥ prabhuḥ pradiśatu sva-pādāmṛtam ||8||

idaṁ prabhu-varāṣṭakaṁ paṭhati yas tadīyo janas

tad-aṅghri-kamaleṣṭa-dhīḥ sa khalu raṅgavat prema-bhāk |

vilāsa-bhṛta-mañjuly-āly-atikṛpaika-pātrī-bhavan

nikuñja-nilayādhipāv aciram eva tau sevate ||9||

iti śrī-śrī-parama-guru-prabhu-varāṣṭakaṁ sampūrṇam

—o)0(o—

(4)

### śrī-śrī-gaṅgā-nārāyaṇa-devāṣṭakam

kula-sthitān karmiṇa uddidhīrṣur

gaṅgaiva yasmin kṛpayāviśeṣa |

śrī-cakravartī dayatāṁ sa gaṅgā-

nārāyaṇaḥ prema-rasāmbudhir mām ||1||

narottamo bhakty-avatāra eva

yasmin sva-bhaktiṁ nidadhau mudaiva |

śrī-cakravartī dayatāṁ sa gaṅgā-

nārāyaṇaḥ prema-rasāmbudhir mām ||2||

vṛndāvane yasya yaśaḥ prasiddhaṁ

adyāpi gīyate satāṁ sadaḥsu |

śrī-cakravartī dayatāṁ sa gaṅgā-

nārāyaṇaḥ prema-rasāmbudhir mām ||3||

śrī-govinda-deva-dvibhujatva-śaṁsi-

śrutiṁ vadan sad-vipadaṁ nirāsthat |

śrī-cakravartī dayatāṁ sa gaṅgā-

nārāyaṇaḥ prema-rasāmbudhir mām ||4||

sauśīlya-yukto guṇa-ratna-rāśiḥ

pāṇḍitya-sāraḥ pratibhā-vivasvān |

śrī-cakravartī dayatāṁ sa gaṅgā-

nārāyaṇaḥ prema-rasāmbudhir mām ||5||

janān kṛpā-dṛṣṭibhir eva sadyaḥ

prapadyamānān sva-pade’karod yaḥ |

śrī-cakravartī dayatāṁ sa gaṅgā-

nārāyaṇaḥ prema-rasāmbudhir mām ||6||

loke prabhutvaṁ sthira-bhakti-yogaṁ

yasmai svayaṁ gaura-harir vyatānīt |

śrī-cakravartī dayatāṁ sa gaṅgā-

nārāyaṇaḥ prema-rasāmbudhir mām ||7||

vṛndāvanīyātirahasya-bhakter jñānaṁ

vinā yaḥ na kuto’pi siddhyet |

śrī-cakravartī dayatāṁ sa gaṅgā-

nārāyaṇaḥ prema-rasāmbudhir mām ||8||

viśrambhavān yaś caraṇeṣu

gaṅgā-nārāyaṇa-premāmbu-rāśeḥ |

etat paṭhed aṣṭakam eka-cittaḥ

sa tat-parīvāra-padaṁ prayāti ||9||

|| iti śrī-śrī-gaṅgā-nārāyaṇa-devāṣṭakaṁ sampūrṇam ||

—o)0(o—

(5)

### śrī-narottamāṣṭakam

śrī-kṛṣṇa-nāmāmṛta-varṣi-vaktra-

candra-prabhā-dhvasta-tamo-bharāya |

gaurāṅga-devānucarāya tasmai

namo namaḥ śrīla-narottamāya ||1||

saṅkīrtanānandaja-manda-hāsya-

danta-dyuti-dyotita-diṅ-mukhāya |

svedāśru-dhārā-snapitāya tasmai

namo namaḥ śrīla-narottamāya ||2||

mṛdaṅga-nāda-śruti-mātra-cañcat-

padāmbujāmanda-manoharāya |

sadyaḥ samudyat-pulakāya tasmai

namo namaḥ śrīla-narottamāya ||3||

gandharva-garva-kṣapaṇa-svalāsya-

vismāpitāśeṣa-kṛti-vrajāya |

sva-sṛṣṭa-gāna-prathitāya tasmai

namo namaḥ śrīla-narottamāya ||4||

ānanda-mūrcchāvanipāt-bhāta-

dhūlī-bharālaṅkṛta-vigrahāya |

yad-darśanaṁ bhāgya-bhareṇa tasmai

namo namaḥ śrīla-narottamāya ||5||

sthale sthale yasya kṛpā-prapābhiḥ

kṛṣṇānya-tṛṣṇā jana-saṁhatīnām |

nirmūlitā eva bhavanti tasmai

namo namaḥ śrīla-narottamāya ||6||

yad-bhakti-niṣṭhā pala-rekhikeva

sparśaḥ punaḥ sparśa-maṇīva yasya |

prāmāṇyam evaṁ śrutivad yadīyaṁ

tasmai namaḥ śrīla-narottamāya ||7||

mūrtaiva bhaktiḥ kim ayaṁ kim eṣa

vairāgya-sāras tanumān nṛloke |

sambhāvyate yaḥ kṛtibhiḥ sadaiva

tasmai namaḥ śrīla-narottamāya ||8||

rājan-mṛdaṅga-karatāla-kalābhirāmaṁ

gaurāṅga-gāna-madhu-pāna-bharābhirāmam |

śrīman-narottama-padāmbuja-mañju-nṛtyaṁ

bhṛtyaṁ kṛtārthayatu māṁ phaliteṣṭa-kṛtyam ||9||

 —o)0(o—

(6)

### śrī-śrī-lokanātha-prabhu-varāṣṭakam

yaḥ kṛṣṇa-caitanya-kṛpaika-vittas

tat-prema-hemābharaṇāḍhya-cittaḥ |

nipatya bhūmau satataṁ namāmas

taṁ lokanāthaṁ prabhum āśrayāmaḥ ||1||

yo labdha-vṛndāvana-nitya-vāsaḥ

parisphurat-kṛṣṇa-vilāsa-rāsaḥ |

svācāra-carya-satatāvirāmas

taṁ lokanāthaṁ prabhum āśrayāmaḥ ||2||

sadollasad-bhāgavatānuraktyā

yaḥ kṛṣṇa-rādhā-śravaṇādi-bhaktyā |

ayātayāmīkṛta-sarva-yāmas

taṁ lokanāthaṁ prabhum āśrayāmaḥ ||3||

vṛndāvanādhīśa-padābja-sevā-

svāde’numajjanti na hanta ke vā |

yas teṣv api ślāghātamo’bhirāmas

taṁ lokanāthaṁ prabhum āśrayāmaḥ ||4||

yaḥ kṛṣṇa-līlā-rasa eva lokān

anunmukhān vīkṣya bibharti śokān |

svayaṁ tad-āsvādana-mātra-kāmas

taṁ lokanāthaṁ prabhum āśrayāmaḥ ||5||

kṛpā-balaṁ yasya viveda kaścit

narottamo nāma mahān vipaścit |

yasya prathīyān viṣayoparāmas

taṁ lokanāthaṁ prabhum āśrayāmaḥ ||6||

rāgānugā-vartmani yat-prasādād

viśantyāvijñā api nirviṣādāḥ |

jane kṛtāgasy api yas tv avāmas

taṁ lokanāthaṁ prabhum āśrayāmaḥ ||7||

yad-dāsa-dāsānudāsa-dāsāḥ

vayhaṁ bhavāmaḥ phalitābhilāṣāḥ |

yadīyatāyāṁ sahasā viśāmas

taṁ lokanāthaṁ prabhum āśrayāmaḥ ||8||

śrī-lokanāthāṣṭakam atyudāraṁ

bhaktyā paṭhed yaḥ puruṣārtha-sāram |

sa mañjulālī-padavīṁ prapadya

śrī-rādhikāṁ sevata eva sadyaḥ ||9||

so’yaṁ śrī-lokanāthaḥ sphuratu puru-kṛpā-raśmibhiḥ svaiḥ samudyan

uddhṛtyoddhṛtya yo naḥ pracuratama-tamaḥ kūpato dīpitābhiḥ |

dṛgbhiḥ sva-prema-vīthyā diśam adiśad aho yāṁ śritā divya-līlā-

ratnāḍhyaṁ vindamānā vayam api nibhṛtaṁ śrīla-govardhanaṁ smaḥ ||10||

|| iti śrī-śrī-lokanātha-prabhu-varāṣṭakaṁ sampūrṇam ||

(7)

### śrī-śacīnandana-vijayāṣṭakam

gadādhara yadā paraḥ sa kila kaścanālokitomayā śrita-gayādhvanā madhura-mūrtir ekas tadā |navāmbuda iva bruvan dhṛta-navāmbudo netrayorluṭhan bhuvi niruddha-vāg vijayate śacī-nandanaḥ ||1||alakṣita-carīṁ harīty udita-mātrataḥ kiṁ daśāmasāv atibudhāgraṇīr atula-kampa-sampādikām |vrajann ahaha modate na punar atra śāstreṣv itisva-śiṣya-gaṇa-veṣṭito vijayate śacī-nandanaḥ ||2||hā hā kim idam ucyate paṭha paṭhātra kṛṣṇaṁ muhurvinā tam iha sādhutāṁ dadhati kiṁ budhā dhātavaḥ |prasiddha iha varṇa-saṅghaṭita-samyag-āmnāyakaḥsva-nāmni yad iti bruvan vijayate śacī-nandanaḥ ||3|| navāmbuja-dale yad-īkṣaṇa-savarṇatā-dīrghatesadā sva-hṛdi bhāvyatāṁ sapadi sādhyatāṁ tat-padam |sa pāṭhayati vismitān smita-mukhaḥ sva-śiṣyān itipratiprakaraṇaṁ prabhur vijayate śacī-nandanaḥ ||4|| kva yāni karavāṇi kiṁ kva nu mayā harir labhyatāṁtam uddiśatu kaḥ sakhe kathaya kaḥ prapadyeta mām |iti dravati ghūrṇate kalita-bhakta-kaṇṭhaḥ śucāsa mūrcchayati mātaraṁ vijayate śacī-nandanaḥ ||5|| smarārbuda-durāpayā tanu-ruci-cchaṭā-cchāyayātamaḥ kali-tamaḥ-kṛtaṁ nikhilam eva nirmūlayan |nṛṇāṁ nayana-saubhagaṁ diviṣadāṁ mukhais tārayanlasann adhidharaḥ prabhur vijayate śacī-nandanaḥ ||6|| ayaṁ kanaka-bhūdharaḥ praṇaya-ratnam uccaiḥ kirankṛpāturatayā vrajann abhavad atra viśvambharaḥ |yad akṣi patha-sañcarat-suradhunī-pravāhair nijaṁparaṁ ca jagad ārdrayan vijayate śacī-nandanaḥ ||7|| gato’smi madhurāṁ mama priyatamā viśākhā sakhīgatā nu bata kiṁ daśāṁ vada kathaṁ nu vedāni tām |itīva sa nijecchayā vraja-pateḥ sutaḥ prāpitastadīya-rasa-carvaṇāṁ vijayate śacī-nandanaḥ ||8||idaṁ paṭhati yo’ṣṭakaṁ guṇa-nidhe śacīnandana prabho tava padāmbuje sphurad-amanda-viśrambhavān |tam ujjvala-matiṁ nija-praṇaya-rūpa-vargānugaṁvidhāya nija-dhāmani drutam urīkuruṣva svayam ||9||iti śrī-viśvanātha-cakravarti-ṭhakkura-viracita-stavāmṛta-laharyāṁśrī-śacīnandana-vijayāṣṭakaṁsampūrṇam

—o)0(o—

(8)

### śrīman-mahaprabhor aṣṭakam

### vā śrī-svarūpa-caritāmṛtaṁ

svarūpa ! bhavato bhavatv ayam iti smita-snigdhayāgiraiva raghunātham utpulaki-gātram ullāsayan |rahasy upadiśan nija-praṇaya-gūḍha-mudrāṁ svayaṁvirājatu cirāya me hṛdi sa gauracandraḥ prabhuḥ ||1||svarūpa ! mama hṛd-vraṇaṁ bata viveda rūpaḥ kathaṁlilekha yad ayaṁ paṭha tvam api tāla-patre’kṣaram |iti praṇaya-vellitaṁ vidadhad āśu rūpāntaraṁvirājatu cirāya me hṛdi sa gauracandraḥ prabhuḥ ||2||svarūpa ! parakīya-sat-pravara-vastu-nāśecchatāṁdadhaj-jana iha tvayā paricito na vetīkṣayam |sanātanam uditya vismita-mukhaṁ mahā-vismitaṁvirājatu cirāya me hṛdi sa gauracandraḥ prabhuḥ ||3||svarūpa ! hari-nāma yaj jagad aghoṣayaṁ tena kiṁ na vācayitum apy athāśakam imaṁ śivānandajam |iti sva-pada-lehanaiḥ śiśum acīkaran yaḥ kaviṁvirājatu cirāya me hṛdi sa gauracandraḥ prabhuḥ ||4||svarūpa ! rasa-rītir ambuja-dṛśāṁ vraje bhaṇyatāṁghana-praṇaya-mānajā śruti-yugaṁ mamotkaṇṭhate |ramā yad iha māninī tad api lokayeti bruvanvirājatu cirāya me hṛdi sa gauracandraḥ prabhuḥ ||5||svarūpa ! rasa-mandiraṁ bhavasi man-mudām āspadaṁtvam atra puruṣottame vraja-bhuvīva me vartase |iti sva-parirambhaṇaiḥ pulakinaṁ vyadhāt taṁ ca yovirājatu cirāya me hṛdi sa gauracandraḥ prabhuḥ ||6||svarūpa ! kim apīkṣitaṁ kva nu vibho niśi svapnataḥprabho kathaya kiṁ nu tan-nava-yuvā varāmbhodharaḥ |vyadhāt kim ayam īkṣyate kim u na hīty agāt tāṁ daśāṁvirājatu cirāya me hṛdi sa gauracandraḥ prabhuḥ ||7||svarūpa ! mama netrayoḥ purata eva kṛṣṇo hasannupaiti na karagrahaṁ bata dadāti hā kiṁ sakhe |iti skhalati dhāvati śvasiti ghūrṇate yaḥ sadā virājatu cirāya me hṛdi sa gauracandraḥ prabhuḥ ||8||svarūpa-caritāmṛtaṁ kila mahāprabhor aṣṭakaṁrahasyatamam adbhutaṁ paṭhati yaḥ kṛtī pratyaham |svarūpa-parivāratāṁ nayati taṁ śacī-nandanoghana-praṇaya-mādhurīṁ sva-padayoḥ samātvādayan ||9||

iti śrī-viśvanātha-cakravarti-ṭhakkura-viracita-stavāmṛta-laharyāṁśrī-mahāprabhor aṣṭakaṁsampūrṇam

—o)0(o—

(9)

### śrī-svapna-vilāsāmṛtāṣṭakam

priye ! svapne dṛṣṭā saridina-sutevātra pulinaṁyathā vṛndāraṇye naṭana-paṭavas tatra bahavaḥ |mṛdaṅgādyaṁ vādyaṁ vividham iha kaścid dvijamaṇiḥsa vidyud-gaurāṅgaḥ kṣipati jagatīṁ prema-jaladhau ||1||kadācit kṛṣṇeti pralapati rudan karhicid asaukva rādhe hā heti śvasiti patati proñjhati dhṛtim |naṭaty ullāsena kvacid api gaṇaiḥ svaiḥ praṇayibhistṛṇādi-brahmāntaṁ jagad atitarāṁ rodayati saḥ ||2||tato buddhir bhrāntā mama samajani prekṣya kim ahobhavet so’yaṁ kāntaḥ kim ayam aham evāsmi na paraḥ |ahaṁ cet kva preyān mama sa kila cet kvāham iti mebhramo bhūyo bhūyān abhavad atha nidrāṁ gatavatī ||3||priye ! dṛṣṭvā tās tāḥ kutukini mayā darśita-carīrameśādyā mūrtīr na khalu bhavatī vismayam agāt |kathaṁ vipro vismāpayitum aśakat tvāṁ tava kathaṁtathā bhrāntiṁ dhatte sa hi bhavati ko hanta kim idam ||4||iti procya preṣṭhāṁ kṣaṇam atha parāmṛṣya ramaṇohasann ākūtajñaṁ vyanudad atha taṁ kaustubha-maṇim |tathā dīptaṁ tene sapadi sa yathā dṛṣṭam iva tadvilāsānāṁ lakṣmaṁ sthira-cara-gaṇaiḥ sarvam abhavat ||5||vibhāvyātha proce priyatama mayā jñātam akhilaṁtavākūtaṁ yat tvaṁ smitam atanuthās tat tvam asi saḥ |sphuṭaṁ yan nāvadīr yad abhimatir atrāpy aham itisphurantī me tasmād aham api sa evety anumime ||6||yad apy asmākīnaṁ rati-padam idaṁ kaustubha-maṇiṁpradīpyātraivādīdṛśad akhila-jīvān api bhavān |sva-śaktyāvirbhūya svam akhila-vilāsaṁ pratijanaṁnigadya premābdhau punar api tad ādhāsyasi jagat ||7||yad uktaṁ gargeṇa vraja-pati-samakṣaṁ śruti-vidābhavet pīto varṇaḥ kvacid api tavaitan na hi mṛṣā |ataḥ svapnaḥ satyo mama ca na tadā bhrāntir abhavattvam evāsau sākṣād iha yad anubhūto’si tad ṛtam ||8||pibed yasya svapnāmṛtam idam aho citta-madhupaḥsa sandeha-svapnāt tvaritam iha jāgarti sumatiḥ |avāptaś caitanyaṁ praṇaya-jaladhau khelati yatobhṛśaṁ dhatte tasminn atula-karuṇāṁ kuñja-nṛpatiḥ ||9||iti śrī-viśvanātha-cakravarti- ṭhakkura-viracita-stavāmṛta-laharyāṁ śrī-svapna-vilāsāmṛtāṣṭakaṁ sampūrṇam |—o)0(o—

(10)

### śrī-gopāla-devāṣṭakam

madhura-mṛdula-cittaḥ prema-mātraika-vittaḥsvajana-racita-veṣaḥ prāpta-śobhā-viśeṣaḥ |vividha-maṇi-mayālaṅkāravān sarva-kālaṁsphuratu hṛdi sa eva śrīla-gopāla-devaḥ ||1||nirupama-guṇa-rūpaḥ sarva-mādhurya-bhūpaḥśrita-tanu-ruci-dāsyaḥ koṭi-candra-stutāsyaḥ |amṛta-vijayi-hāsyaḥ procchalac-cilli-lāsyaḥsphuratu hṛdi sa eva śrīla-gopāla-devaḥ ||2||dhṛta-nava-para-bhāgaḥ savya-hasta-sthitāgaḥprakaṭita-nija-kakṣaḥ prāpta-lāvaṇya-lakṣaḥ |kṛta-nija-jana-rakṣaḥ prema-vistāra-dakṣaḥsphuratu hṛdi sa eva śrīla-gopāla-devaḥ ||3||krama-valad-anurāga-sva-priyāpāṅga-bhāgadhvanita-rasa-vilāsa-jñāna-vijñāpi-hāsaḥ |smṛta-ratipati-yāgaḥ prīti-haṁsī-taḍāgaḥsphuratu hṛdi sa eva śrīla-gopāla-devaḥ ||4||madhurima-bhara-magne bhāty asavye’valagnetrivalir alasavattvāt yasya puṣṭānatatvāt |itarata iha tasyā māra-rekheva rasyāsphuratu hṛdi sa eva śrīla-gopāla-devaḥ ||5||vahati valita-harṣaṁ vāhayaṁś cānuvarṣaṁbhajati ca sagaṇaṁ svaṁ bhojayan yo’rpayan svam |giri-mukuṭa-maṇiṁ śrīdāmavan-mitratā-śrīḥsphuratu hṛdi sa eva śrīla-gopāla-devaḥ ||6||adhidharam anurāgaṁ mādhavendrasya tanvaṁstad amala-hṛdayotthāṁ prema-sevāṁ vivṛṇvan |prakaṭita-nija-śaktyā vallabhācārya-bhaktyā sphuratu hṛdi sa eva śrīla-gopāla-devaḥ ||7||pratidinam adhunāpi prekṣyate sarvadāpipraṇaya-surasa-caryā yasya varyā saparyā |gaṇayatu kati bhogān kaḥ kṛtī tat-prayogānsphuratu hṛdi sa eva śrīla-gopāla-devaḥ ||8||giridhara-vara-devasyāṣṭakenemam evasmarati niśi dine vā yo gṛhe vā vane vā |akuṭila-hṛdayasya premadatvena tasyasphuratu hṛdi sa eva śrīla-gopāla-devaḥ ||9||iti śrī-viśvanātha-cakravarti-ṭhakkura-viracita-stavāmṛta-laharyāṁśrī-gopāladevāṣṭakaṁsampūrṇam—o)0(o—

(11)

### śrī-madana-gopālāṣṭakam

mṛdutalāruṇya-jita-rucira-darada-prabhaṁkuliśa-kañjāri-dara-kalasa-jhaṣa-cihnitam |hṛdi mamādhāya nija-caraṇa-sarasīruhaṁmadana-gopāla ! nija-sadanam anu rakṣa mām ||1||mukhara-mañjīra-nakha-śiśira-kiṛaṇāvalī-vimala-mālābhir anupadam udita-kāntibhiḥ |śravaṇa-netra-śvasana-patha-sukhada nātha hemadana-gopāla ! nija-sadanam anu rakṣa mām ||2||maṇi-mayoṣṇīṣa-dara-kuṭili-maṇi-locanoc-calana-cāturya-cita-lavaṇi-maṇi-gaṇḍayoḥ |kanaka-tāṭaṅka-ruci-madhurimaṇi majjayanmadana-gopāla ! nija-sadanam anu rakṣa mām ||3||adhara-śoṇimni dara-hasita-sitimārcitevijita-māṇikya-rada-kiraṇa-gaṇa-maṇḍite |nihita-vaṁśīka jana-duravagama-līla hemadana-gopāla ! nija-sadanam anu rakṣa mām ||4||padaka-hārāli-pada-kaṭaka-naṭa-kiṅkiṇī-valaya tāṭaṅka-mukha-nikhila-maṇi-bhūṣaṇaiḥ |kalita-navyābha nija-tanu-ruci-bhūṣitairmadana-gopāla ! nija-sadanam anu rakṣa mām ||5||uḍupa-koṭī-kadana-vadana-ruci-pallavairmadana-koṭī-mathana-nakhara-kara-kandalaiḥ |dyutaru-koṭī-sadana-sadaya-nayanekṣaṇairmadana-gopāla ! nija-sadanam anu rakṣa mām ||6||kṛta-narākāra-bhava-mukha-vibudha-sevita !dyuti-sudhā-sāra ! puru-karuṇa ! kam api kṣitau |prakaṭayan prema-bharam adhikṛta-sanātanaṁmadana-gopāla ! nija-sadanam anu rakṣa mām ||7||taraṇijā-tīra-bhuvi taraṇi-kara-vāraka-priyaka-ṣaṇḍā-stha-maṇi-sadana-mahita-sthite !lalitayā sārdham anupada-ramita ! rādhayā madana-gopāla ! nija-sadanam anu rakṣa mām ||8||madana-gopāla ! tava sarasam idam aṣṭakaṁpaṭhati yaḥ sāyam atisarala-matir āśu tam |sva-caraṇāmbhoja-rati-rasa-sarasi majjayanmadana-gopāla ! nija-sadanam anu rakṣa mām ||9||iti śrī-viśvanātha-cakravarti-ṭhakkura-viracita-stavāmṛta-laharyāṁ śrī-madana-gopālāṣṭakaṁsampūrṇam—o)0(o—

(12)

### śrī-govinda-devāṣṭakam

jāmbūnadoṣṇīṣa-virāji-muktā-mālā-maṇi-dyoti-śikhaṇḍakasya |bhaṅgyā nṛṇāṁ lolupayan dṛśaḥ śrī-govinda-devaḥ śaraṇaṁ mamāstu ||1||kapolayoḥ kuṇḍala-lāsya-hāsya-cchavi-cchiṭā-cumbitayor yugena |saṁmohayan sambhajatāṁ dhiyaḥ śrī-govinda-devaḥ śaraṇaṁ mamāstu ||2||sva-preyasī-locana-koṇa-śīdhu-prāptyai purovarti janekṣaṇena |bhāvaṁ kam apy udgamayan budhānāṁgovinda-devaḥ śaraṇaṁ mamāstu ||3||vāma-pragaṇḍārpita-gaṇḍa-bhāsvat-tāṭaṅka-lolālaka-kānti-siktaiḥ |bhrū-valganair unmadayan kula-strīrgovinda-devaḥ śaraṇaṁ mamāstu ||4||dūre sthitās tā muralī-ninādaiḥsva-saurabhair mudrita-karṇa-pālīḥ |nāsārudho hṛd-gata eva karṣangovinda-devaḥ śaraṇaṁ mamāstu ||5||navīna-lāvaṇya-bharaiḥ kṣitau śrī-rūpānurāgāmbu-nidhi-prakāśaiḥ |sataś camatkāravataḥ prakurvangovinda-devaḥ śaraṇaṁ mamāstu ||6||kalpa-drumādho-maṇi-mandirāntaḥ-śrī-yoga-pīṭhāmbu-ruhāsyayā svam |upāsayaṁs tatra-vido’pi mantrairgovinda-devaḥ śaraṇaṁ mamāstu ||7||mahābhiṣeka-kṣaṇa-sarva-vāso’laṅkṛty-aṅgīkaraṇocchalantyā |sarvāṅga-bhāsākulayaṁs trilokīṁgovinda-devaḥ śaraṇaṁ mamāstu ||8||govinda-devāṣṭakam etad uccaiḥpaṭhet tadīyāṅghri-niviṣṭa-vīryaḥ |taṁ majjayann eva kṛpā-pravāhairgovinda-devaḥ śaraṇaṁ mamāstu ||9||iti śrī-viśvanātha-cakravarti-ṭhakkura-viracita-stavāmṛta-laharyāṁ śrī-govinda-devāṣṭakaṁsampūrṇam—o)0(o—

(13)

### śrī-gopinātha-devāṣṭakam

āsye hāsyaṁ tatra mādhvīkam asminvaṁśī tasyāṁ nāda-pīyūṣa-sindhuḥ |tad-vīcībhir majjayan bhāti gopīrgopīnāthaḥ pīna-vakṣā gatir naḥ ||1||śoṇoṣṇīṣa-bhrāji-muktā-srajodyat-piñchottaṁsa-spandanenāpi nūnam |hṛn-netrālī-vṛtti-ratnāni muñcangopīnāthaḥ pīna-vakṣā gatir naḥ ||2||bibhrad-vāsaḥ pītaṁ ūrūru-kāntyāślīṣṭaṁ bhāsvat-kiṅkiṇīkaṁ nitambe |savyābhīrī-cumbita-prānta-bāhurgopīnāthaḥ pīna-vakṣā gatir naḥ ||3||guñjā-muktā-ratna-gāṅgeya-hārairmālyaiḥ kaṇṭhe lambamānaiḥ krameṇa |pītodañcat-kañcukenāñcita-śrīrgopīnāthaḥ pīna-vakṣā gatir naḥ ||4||śvatoṣṇīṣaḥ śveta-suśloka-dhautaḥsuśveta-srak-dvitraśaḥ śveta-bhūṣaḥ |cumban śaryā-maṅgalārātrike hṛdgopīnāthaḥ pīna-vakṣā gatir naḥ ||5||śrīvatsa-śrī-kaustubhodbhinna-romṇāṁvarṇaiḥ śrīmān yaś caturbhiḥ sadeṣṭaḥ |dṛṣṭaḥ premṇaivātidhanyair ananyairgopīnāthaḥ pīna-vakṣā gatir naḥ ||6||tāpiñchaḥ kiṁ hema-vallī-yugāntaḥpārśva-dvandvoddyoti-vidyud-ghanaḥ kim |kiṁ vā madhye rādhayoḥ śyāmalendurgopīnāthaḥ pīna-vakṣā gatir naḥ ||7||śrī-jāhnavyā mūrtimān prema-puñjodīnānāthān darśayan svaṁ prasīdan |puṣṇan devālabhya-phelā-sudhābhirgopīnāthaḥ pīna-vakṣā gatir naḥ ||8||gopīnāthāṣṭakaṁ tuṣṭa-cetāstat-padābja-prema-puṣṇī-bhaviṣṇuḥ |yo’dhīte tan-mantu-koṭīr apaśyangopīnāthaḥ pīna-vakṣā gatir naḥ ||9||iti śrī-viśvanātha-cakravarti-ṭhakkura-viracita-stavāmṛta-laharyāṁ śrī-gopināthāṣṭakaṁsampūrṇam—o)0(o—

(14)

### śrī-gokulananda-govinda-devāṣṭakam

koṭi-kandarpa-sandarpa-vidhvaṁsana-svīya-rūpāmṛtāplāvita-kṣmā-tala |bhakta-lokekṣaṇaṁ sakṣaṇaṁ tarṣayangokulānanda govinda tubhyaṁ nāmaḥ ||1||yasya saurabhya-saulabhya-bhāg gopikā-bhāgya-leśāya lakṣmyāpi taptaṁ tapaḥ |ninditendīvara-śrīka tasmai muhur gokulānanda govinda tubhyaṁ nāmaḥ ||2||vaṁśikā-kaṇṭhayor yaḥ svaras te sa cettāla-rāgādimān śruty-anubhrājitaḥ |kā sudhā brahma kiṁ kā nu vaikuṇṭha-mudgokulānanda govinda tubhyaṁ nāmaḥ ||3||yat pada-sparśa-mādhurya-majjat-kucādhanyatāṁ yānti gopyo ramāto’py alam |yad yaśo dundubher ghoṣaṇā sarva-jidgokulānanda govinda tubhyaṁ nāmaḥ ||4||yasya phelālavāsvādane pātratāṁbrahma-rudrādayo yānti naivānyake |ādharaṁ śīdhum ete’pi vindanti nogokulānanda govinda tubhyaṁ nāmaḥ ||5||yasya līlāmṛtaṁ savathākarṣakaṁbrahma-saukhyād api svādu sarve jaguḥ |tat-pramāṇaṁ svayaṁ vyāsa-sūnuḥ śukogokulānanda govinda tubhyaṁ nāmaḥ ||6||yat ṣaḍ-aiśvaryam apy ārya-bhaktātmanidhyātam udyac-camatkāram ānandayet |nātha tasmai rasāmbhodhaye koṭiśogokulānanda govinda tubhyaṁ nāmaḥ ||7||gokulānanda-govinda-devāṣṭakaṁyaḥ paṭhen nityam utkaṇṭhitas tvat-padoḥ |prema-sevāptaye so’cirān mādhurī-sindhu-maj-janmanā vāñchitaṁ vindatām ||8||\_iti śrī-viśvanātha-cakravarti-ṭhakkura-viracita-stavāmṛta-laharyāṁśrī-gokulananda-govinda-devāṣṭakaṁ sampūrṇam—o)0(o—(15)

### śrī-śrī-svayaṁbhagavattvāṣṭakam

sva-janmany aiśvaryaṁ balam iha vadhe daitya-vitater

yaśaḥ pārtha-trāṇe yadu-puri mahā-sampadam adhāt |

paraṁ jñānaṁ jiṣṇau muṣalam anu vairāgyam anu yo

bhagaiḥ ṣaḍbhiḥ pūrṇaḥ sa bhavatu mude nanda-tanayaḥ ||1||

caturbāhutvaṁ yaḥ sva-jani samaye yo mṛd-aśane

jagat-koṭīṁ kukṣy-antara-parimitatvaṁ sva-vapuṣaḥ |

dadhi-sphoṭe brahmaṇy atanuta parānanta-tanutāṁ

mahaiśvaryaḥ pūrṇaḥ sa bhavatu mude nanda-tanayaḥ ||2||

balaṁ bakyāṁ danta-cchadana-varayoḥ keśini nṛge

niṛpe bāhvor aṅghreḥ phaṇini vapuṣaḥ kaṁsa-marutoḥ |

giritre daityeṣv apy atanuta nijāstrasya yad ato

mahaujobhiḥ pūrṇaḥ sa bhavatu mude nanda-tanayaḥ ||3||

asaṅkhyāto gopyo vraja-bhuvi mahiṣyo yadu-pure

sutāḥ pradyumnādyāḥ sura-taru-sudharmādi ca dhanam |

bahir dvāri brahmādyāpi balivahaṁ stauti yad ataḥ

śriyāṁ pūraiḥ pūrṇaḥ sa bhavatu mude nanda-tanayaḥ ||4||

yato datte muktiṁ ripu-vitataye yan nara-janir

vijetā rudrāder api nata-janādhīna iti yat |

sabhāyāṁ draupadyā varakṛd atipūjyo nṛpa-makhe

yaśobhis tat pūrṇaḥ sa bhavatu mude nanda-tanayaḥ ||5||

nyadhād gītā-ratnaṁ trijagad atulaṁ yat priya-sakhe

paraṁ tattvaṁ premṇoddhava-parama-bhakte ca nigamam |

nija-prāṇa-presṭhāsv api rasa-bhṛtaṁ gopa-kulajāsv

ato jñānaiḥ pūrṇaḥ sa bhavatu mude nanda-tanayaḥ ||6||

kṛtāgaskaṁ vyādhaṁ satanum api vaikuṇṭham anayan

mamatvasyaikāgrān api parijanān hanta vijahau |

yadyapy ete śrutyā dhuvatanutayoktās tad api hā

sva-vairāgyaiḥ pūrṇaḥ sa bhavatu mude nanda-tanayaḥ ||7||

ajatvaṁ janmitvaṁ ratir aratitehārahitatā

salīlatvaṁ vyāptiḥ parimitir ahaṁtā-mamatayoḥ |

pade tyāgātyāgāv ubhayam api nityaṁ sad urarī-

karotīśaḥ pūrṇaḥ sa bhavatu mude nanda-tanayaḥ ||8||

samudyat-sandeha-jvara-śata-haraṁ bheṣaja-varaṁ

jano yaḥ seveta prathita-bhagavattvāṣṭakam idam |

tad-aiśvarya-svādaiḥ sva-dhiyam ativelaṁ sarasayan

labhetāsau tasya priya-parijanānugya-padavīm ||9||

iti śrī-viśvanātha-cakravarti- ṭhakkura-viracita-stavāmṛta-laharyāṁ śrī-śrī-svayaṁ-bhagavattvāṣṭakaṁ sampūrṇam |

—o)0(o—

(16)

### śrī-jagan-mohanāṣṭakam

guñjāvalī-veṣṭita-citra-puṣpa-cūḍā-valan-mañjula-navya-piñcham |gorocanā-cāru-tamāla-patraṁvande jagan-mohanam iṣṭa-devam ||1||bhrū-valganonmādita-gopa-nārī-kaṭākṣa-bāṇāvali-viddha-netram |nāsāgra-rājan-maṇi-cāru-muktaṁvande jagan-mohanam iṣṭa-devam ||2||ālola-vakrālaka-kānti-cumbi-gaṇḍa-sthala-pronnata-cāru-hāsyam |vāma-pragaṇḍoccala-kuṇḍalāntaṁvande jagan-mohanam iṣṭa-devam ||3||bandhūka-bimba-dyuti-nindi-kuñcat-prāntādhar-bhrājita-veṇu-vaktram |kiñcit tiraścīna-śiro’dhibhātaṁvande jagan-mohanam iṣṭa-devam ||4||akuṇṭha-rekhā-traya-rāji-kaṇṭha-khelat-svarāli-śruti-rāga-rājim |vakṣaḥ-sphurat-kaustubham unnatāṁsaṁvande jagan-mohanam iṣṭa-devam ||5||ājānurājad-valayāṅgadāñci-smarārgalākāra-suvṛtta-bāhum |anargha-muktā-maṇi-puṣpa-mālaṁvande jagan-mohanam iṣṭa-devam ||6||śvāsaijad-aśvattha-dalābha-tunda-madhyastha-romāvali-ramya-rekham |pītāmbaraṁ mañjula-kiñkiṇīkaṁvande jagan-mohanam iṣṭa-devam ||7||vyatyasta-pādaṁ maṇi-nūpurāḍhyaṁśyāmaṁ tribhaṅgaṁ sura-śākhi-mūle |śrī-rādhayā sārdham udāra-līlaṁvande jagan-mohanam iṣṭa-devam ||8||śrīmaj-jagan-mohana-devam etatpadyāṣṭakena smarato janasya |premā bhaved yena tad-aṅghri-sākṣātsevāmṛtenaiva nimajjanaṁ syāt ||9||iti śrī-viśvanātha-cakravarti-ṭhakkura-viracita-stavāmṛta-laharyāṁ śrī-jagan-mohanāṣṭakaṁsampūrṇam—o)0(o—

(17)

### śrī-anurāga-valliḥ

dehārbudāni bhagavān! yugapat prayaccha

vaktrārbudāni ca punaḥ pratideham eva |

jihvārbudāni kṛpayā prativaktram eva

nṛtyantu teṣu tava nātha! guṇārbudāni ||1||

kim ātmanā? yatra na deha-koṭyo

dehena kiṁ? yatra na vaktra-koṭyaḥ |

vaktreṇa kiṁ? yatra na koṭi-jihvāḥ

kiṁ jihvayā? yatra na nāma-koṭyaḥ ||2||

ātmāstu nityaṁ śata-deha-vartī

dehastu nāthāstu sahasra-vaktraḥ |

vaktraṁ sadā rājatu lakṣa-jihvaṁ

gṛhṇātu jihvā tava nāma-koṭim ||3||

yadā yadā mādhava! yatra yatra

gāyanti ye ye tava nāma-līlāḥ |

tatraiva karṇāyuta-dhāryamāṇā-

stāste sudhā nityam ahaṁ dhayāni ||4||

karṇāyutasyaiva bhavantu lakṣa-

koṭyo rasajñā bhagavaṁs tadaiva |

yenaiva līlāḥ śṛṇavāni nityaṁ

tenaiva gāyāni tataḥ sukhaṁ me ||5||

karṇāyutasyekṣaṭa-koṭirasyā

hṛt-koṭirasyā rasanārbudaṁ stāt |

śrutvaiva dṛṣṭvā tava rūpa-sindhu-

māliṅgya mādhuryam aho! dhayāni ||6||

netrārbudasyaiva bhavantu karṇa-

nāsā-rasajñā hṛdayārbudaṁ vā |

saundarya-sausvarya-sugandha-pūra-

mādhurya-saṁśleṣa-rasānubhūtyai ||7||

tvat-pārśva-gatyai pada-koṭir astu

sevāṁ vidhātuṁ mama hasta-koṭiḥ |

tāṁ śikṣituṁ stād api buddhi-koṭi-

retān varān me bhagavan! prayaccha ||8||

 —o)0(o—

(18)

### śrī-vṛndā-devy-aṣṭakam

gāṅgeya-cāmpeya-taḍid-vinindi-

rociḥ-pravāha-snapitātma-vṛnde! |

bandhūka-bandhu-dyuti-divya-vāso

vṛnde! numas te caraṇāravindam ||1||

bimbādharoditvara-manda-hāsya-

nāsāgra-muktā-dyuti-dīpitāsye |

vicitra-ratnābharaṇā-śriyāḍhye!

vṛnde! numas te caraṇāravindam ||2||

samasta-vaikuṇṭha-śiromaṇau śrī-

kṛṣṇasya vṛndāvana-dhanya-dhāmni |

dattādhikāre vṛṣabhānu-putryā

vṛnde! numas te caraṇāravindam ||3||

tvad ājñayā pallava-puṣpa-bhṛṅga

mṛgādibhir mādhava-keli-kuñjāḥ |

madhvādibhir bhānti vibhūṣyamāṇā

vṛnde! numas te caraṇāravindam ||4||

tvadīya-dūtyena nikuñja-yunor

atyutkayoḥ keli-vilāsa-siddhiḥ |

tvat-saubhagaṁ kena nirucyatāṁ tad

vṛnde! numas te caraṇāravindam ||5||

rāsābhilāṣo vasatiś ca vṛndā-

vane tvad-īśāṅghri-saroja-sevā |

labhyā ca puṁsāṁ kṛpayā tavaiva

vṛnde! numas te caraṇāravindam ||6||

tvaṁ kīrtyase sātvata-tantrā-vidbhir

līlābhidhānā kila kṛṣṇa-śaktiḥ |

tavaiva mūrtis tulasī nṛ-loke

vṛnde! numas te caraṇāravindam ||7||

bhaktyā vihīnā aparādha-lakṣaiḥ

kṣiptāś ca kāmādi-taraṅga-madhye |

kṛpāmayi! tvāṁ śaraṇaṁ prapannā

vṛnde! numas te caraṇāravindam ||8||

vṛndāṣṭakaṁ yaḥ śṛṇuyāt paṭhed vā

vṛndāvanādhīśa-padābja-bhṛṅgaḥ |

sa prāpya vṛndāvana-nitya-vāsaṁ

tat-prema-sevāṁ labhate kṛtārthaḥ ||9||

—o)0(o—

(19)

### śrī-rādhikā-dhyānāmṛta-stotram

taḍic-campaka-svarṇa-kāśmīra-bhāsaḥsva-kāntyā bhṛśaṁ daṇḍayitryā vilāsaḥ |svarūpasya tasyās tu varṇyaḥsubodha-dravo nāma-varṇo’pi karṇyaḥ ||1||praphulla-kusuma-prabhā-dyotitānāṁ

lasac-candrikā-prota-meghopamānām |

kacānāṁ sa-cāturya-bandheyam eṇī-

dṛśaḥ sac-camaryāgrimā bhāti veṇī ||2||

mahān arghya-cūḍāmaṇī-kāma-lekhā-

plutā rājate cāru-sīmanta-rekhā |

uḍu-dyoti-muktaika-paṅktiṁ vahantī

kim āsyendu-saudhaika-dhāroccalantī ||3||

navendūpame patrapāśyā-prabhāle

sulīlālakālī-vṛte cāru-bhāle |

madenāntarā citritaṁ citrakaṁ tat

vibhāty acyutātṛpta-netraika-sampat ||4||

atiśyāmalā vijya-kandarpa-cāpa-

prabhājiṣṇutāṁ bhrū-dvayī kuñcitāpa |

mukhāmbhoja-mādhvīka-pānād abhīṣṭād

aceṣṭāli-paṅktiḥ kim eṣā niviṣṭā ||5||

sapharyāv iva preṣṭha-lāvaṇya-vanye-

psite rājatas te dṛśau hanta dhanye |

lasat-kajjalākte tayoḥ śyāma-pakṣma

kvacid vindate kānta-tāmbūla-lakṣma ||6||

taḍit-kandalī mūrdhni nakṣatra-yuktā

sthirādhaḥ-sudhā-budbuda-dvandva-saktā |

yadi syāt sarojāntare tāṁ ca bhāsā

mṛgākṣyās tiraskurvatī bhāti nāsā ||7||

kapolākṣi-bimbādhara-śrī-viṣaktaṁ

bahven mauktikaṁ pīta-nīlātiraktam |

smitodyat-puṭodīrṇa-mādhurya-vṛṣṭir

lasaty acyuta-svānta-tarṣaika-sṛṣṭiḥ ||8||

lasat-kuṇḍale kuṇḍalī-bhūya manye

sthite kāma-pāśāyudhe hanta dhanye |

śrutī ratna-cakrī-śalākāñcitāgre

dṛśau karṣataḥ śrī-haraye samagre ||9||

atisvaccham antaḥstha-tāmbūla-rāga-

cchaṭodgāri śobhāmbudhau kiṁ lalāga |

kapola-dvayaṁ lola-tāṭaṅka-ratna-

dyumac-cumbitaṁ preyaso yatra yatnaḥ ||10||

sphuṭad-bandhujīva-prabhā-hārid-anta-

cchada-dvandvam ābhāti tasyā yad-antaḥ |

smita-jyotsnayā kṣālitaṁ yā sa-tṛṣṇaṁ

cakorī-karoty atyanvahaṁ hanta kṛṣṇam ||11||

na sā vindate pākim āruṇya-bhāji-

cchavir yat tulāṁ dāḍimī-bīja-rājiḥ |

kathaṁ varṇyatāṁ yā tv iyaṁ danta-paṅktir

mukundādhare pauruṣaṁ yā vyanakti ||12||

mukhāmbhoja-mādhurya-dhārā vahantī

yad-antaḥ kiyan nimnatāṁ prāpayantī |

kim eṣā kastūrikā-bindu-bhṛt taṁ

hariṁ kiṁ dadhānaṁ vibhāty āsāvṛttam ||13||

sa kaṇṭhas taḍit-kambu-saubhāgya-hārī

tri-rekhaḥ pika-stavya-sausvarya-dhārī |

srajaṁ mālikāṁ mālikāṁ mauktikānāṁ

dadhaty eva yaḥ preyasā gumphitānām ||14||

uroja-dvayaṁ tuṅgatā-pīnatābhyāṁ

samaṁ sakhya-yuk kṛṣṇa-pāṇy-ambujābhyām |

nakhendur yadodetum icchāṁ vidhatte

tadā kañcukī kālikā nāpi dhatte ||15||

mradimṇā śirīṣasya saubhāgya-sāraṁ

kṣipantyā vahantyā bhujābhoga-bhāram |

tulā-śūnya-saundarya-sīmāṁ dadhatyā

nija-preyase’jasra-saukhyaṁ dadatyāḥ ||16||

śritāyāḥ sva-kānta-svatāṁ kamra-gātryāḥ

śriyāḥ śrī-vilāsān bhṛśaṁ kharvayantyāḥ |

gatāṁsa-dvayī saubhagaikānta-kāntaṁ

yadā pāṇinotkrāmayet[[1]](#footnote-2) sālakāntam ||17||

taḍid-dhāma-bhṛt-kaṅkaṇānaddha-sīmā

ghana-dyota-cūḍāvalī sāstra-sīmā |

cakāsti prakoṣṭha-dvaye yā svanantī

smarājau sukhābdhau sakhīḥ plāvayantī ||18||

tad bhāti raktotpala-dvandva-śocis-

tiraskāri-pāṇi-dvayaṁ yatra rociḥ |

śubhāṅkāvaleḥ saubhagaṁ yad vyanakti

priyāntar-hṛdi sthāpane yasya śaktiḥ ||19||

(caturbhiḥ kulakam)

nakha-jyotiṣā bhānti tāḥ pāṇi-śākhāḥ

karoty ūrmikālaṅkṛtā yā viśākhā |

samāsajya kṛṣṇāṅgulībhir vilāsas

tad āsāṁ yadā rājate hanta rāsaḥ ||20||

janitvaiva nābhi-sarasy udgatā sā

mṛṇālīva romāvalir bhāti bhāsā |

stana-cchadmanaivāmbujāte yad-agre

mukhendu-prabhā-mudrite te samagre ||21||

kṛśaṁ kiṁ nu śokena muṣti-prameyaṁ

na lebhe maṇi-bhūṣaṇaṁ yat pidheyam |

nibaddhaṁ valībhiś ca madhyaṁ tathāpi

sphuṭaṁ tena sustavya-saundāryam api ||22||

kvanat-kiṅkiṇī-maṇḍitaṁ śroṇī-rodhaḥ

parisphāri yad-varṇane kvāsti bodhaḥ |

kiyān vā kaver hanta yatraiva nityaṁ

mukundasya dṛk-khañjano’vāpa nṛtyam ||23||

priyānaṅga-keli-bharaikānta-vāṭī-

paṭīva sphuraty añcitā paṭṭa-śāṭī |

vicitrāntarīyopari śri-bhareṇa

kṣipantī navendīvarābhāmbareṇa ||24||

kadalyāv ivānaṅga-māṅgalya-siddhau

samāropite śrīmad-ūrū samṛddhau |

vibhātaḥ paraṁ vṛttatā-pīnatābhyāṁ

vilāsair hareḥ cetanāhāri yābhyām ||25||

virājaty aho jānu-yugmaṁ paṭāntaḥ

samākarṣati drāg athāpy acyutāntaḥ |

yadālakṣyate tatra lāvaṇya-sampat

suvrittaṁ lasat-kānakaṁ sampuṭaṁ tat ||26||

tanutvaṁ kramān mūlataś cāru-jaṅghe

prayātaḥ pariprāpta-saubhāgya-saṅghe |

padāmbhojayor nālatā dhārayantyau

svabhām antarīyāntare gopayantyau ||27||

jayaty aṅghri-paṅkeruha-dvandvam iṣṭaṁ

dalāgre nakhendu-vrajenāpi hṛṣṭam |

kvanan-nūpuraṁ haṁsakārāva-bhaktam

hariṁ rañjayaty eva lākṣā-rasāktam ||28||

darāmbhoja-tāṭaṅka-vallī-rathadyair

mahā-lakṣanair bhavya-vṛndābhivādyaiḥ |

yutaṁ yat talaṁ mārdavāruṇya-śāli

smṛtaṁ yad bhaved acyutābhīṣṭa-pāli ||29||

priye śyāmalo leḍhu-bhṛṅgo nalinyā

marandaṁ paraṁ dandaśīti kṣudanyā |

yad etaṁ batety acyutoktyāñcalāntar

mukhābje sitenduṁ dadhe sālakāntaḥ ||30||

tam ālambya labdhaujaso mādhavasya

sphuṭaṁ pāṇi-cāpalyam alpaṁ nirasya |

tayā svādharaḥ sādhu karpūra-liptaḥ

kṛto neti nety akṣarodgāra-dīptaḥ ||31||

sa jāgarti tasyāḥ parivāra-cetas-

taṭe’nukṣaṇaṁ ramya-līlā-sametaḥ |

athāpy aṣṭa-yāmiky amuṣyāḥ saparyā

yathā-kālam ācaryate tena varyā ||32||

iti śrī-viśvanātha-cakravarti- ṭhakkura-viracita-stavāmṛta-laharyāṁ śrī-rādhikā-dhyānāmṛta-stotraṁ sampūrṇam |—o)0(o—

(20)

### śrī-rūpa-cintāmaṇiḥ

chatraṁ śakti-yavāṅkuśaṁ pavi-catur-jambū-phalaṁ kuṇḍalaṁvedī-daṇḍa-gadā-rathāmbuja-catuḥ-svastiṁ ca koṇāṣṭakam |śuddhaṁ parvataṁ ūrdhva-rekhāmalo’ṅgaṣṭhāt kaniṣṭhāvadherbibhrad-dakṣiṇa-pāda-padmam amalaṁ śacy-ātmaja-śrī-hareḥ ||1||śaṅkhākāśa-kamaṇḍaluṁ dhvaja-latā-puṣpa-srag-ardhendukaṁcakraṁ nirjya-dhanus-trikoṇa-valayā-puṣpaṁ catuskumbhakam |mīnaṁ goṣpada-kūrmam āsuhṛdayāṅuṣṭhāt kaniṣṭhāvadherbibhrad-savya-padāmbujaṁ bhagavato viśvambharasya smara ||2||yavam aṅguṣṭha-mūle ca tat-tale cātapatrakam |aṅguṣṭha-tarjanī-sandhi-bhāga-sthāṁ ūrdhva-rekhikām ||3||sukuñjikāṁ sūkṣma-rūpāṁ smara re me manaḥ sadā |tarjanyās tu tale daṇḍaṁ vārijaṁ madhyamā-tale ||4||tat-tale parvatākāraṁ tat-tale ca rathaṁ smara |rathasya dakṣiṇe pārśve gadāṁ vāme ca śaktikām ||5||kaniṣṭhāyās tale’ṅkuśaṁ tat-tale kuliśaṁ smara |vedikāṁ tat-tale vyāptāṁ tat-tale kuṇḍalaṁ tataḥ ||6||eṣāṁ cihna-tale dīptaṁ svastikānāṁ catuṣṭayam |aṣṭa-koṇa-samāyuktaṁ sandhau jambū-catuṣṭayam ||7||asavyāṅghrau mahā-lakṣma smara gaura-harer manaḥ |atha vāma-padāṅguṣṭha-mūle śaṅkhaṁ tale pavim ||8||madhyamā-talayākāśaṁ tad-dvayādho dhanuḥ smara |guṇena rahitaṁ cāpaṁ valayāṁ maṇi-mūlake ||9||kaniṣṭhāyās tale caikaṁ suśobhana-kamaṇḍalum |tasya tale goṣpadākhyaṁ sat-patākāṁ dhvajāṁ punaḥ ||10||cintaya tat-tale puṣpaṁ vallīṁ tasya tale smara |goṣpadasya tale’py ekaṁ trikoṇākṛti-maṇḍalam ||11||cintaya tat-tale kumbhān caturaḥ samanoramān |teṣāṁ madhye cārdha-candraṁ tale kūrmaṁ suśobhanam ||12||śapharīṁ tat-tale ramyāṁ tasyāpi dakṣiṇe punaḥ |kūrmasya tulya-bhāge tu nimne ghaṭa-tale’pi ca ||13||manoramāṁ puṣpa-mālāṁ smara vāmāṅghri-paṅkaje |iti dvātriṁśac-cihnāni gaurāṅgasya padābjayoḥ ||14||iti śrī-viśvanātha-cakravarti-ṭhakkura-viracita-stavāmṛta-laharyāṁśrī-rūpa-cintāmaṇiḥ sampūrṇaḥ—o)0(o—

# (21)

# śrī-saṅkalpa-kalpa-drumaḥ

śrī-śrī-rādhā-madana-gopālo vijayate

vṛndāvaneśvari vayo-guṇa-rūpa-līlā-

saubhāgya-keli-karuṇā-jaladhe’vadhehi |

dāsī bhāvāni sukhayāni sadā sakāntāṁ

tvām ālībhiḥ parivṛtām idam eva yāce ||1||

śṛṅgārayāṇi bhavatīm abhisārayāṇi

vīkṣyaiva kānta-vadanaṁ parivṛtya yāntīm |

dhṛtvāñcalena hari-sannidhim ānayāni

samprāpya tarjana-sudhāṁ hṛṣitā bhavāni ||2||

pāde nipatya śirasānunayāni ruṣṭāṁ

tāṁ pratyapāṅga-kalikām api cālayāni |

tad-dor-dvayena sahasā parirambhayāni

romāñca-kañcukavatīm avalokayāni ||3||

prāṇa-priye kusuma-talpam alaṅkuru tvam

ity acyutokit-makaranda-rasaṁ dhayāni |

māṁ muñca mādhava satīm iti gadgadārdha-

vācas tavaitya nikaṭaṁ harim ākṣipāni ||4||

vāmām udasya nija-vakṣasi tena ruddhām

ānanda-bāṣpa-timitāṁ muhur ucchalantīm |

vyastālakāṁ skhalita-veṇīm abaddha-nīvīṁ

tvāṁ vīkṣya sādhu janur eva kṛtārthayāni ||5||

talpe mayaiva racite bahu-śilpa-bhāji

pauṣpe niveśya bhavatīṁ nananeti vācam |

kṛṣṇaṁ sukhena ramayantam ananta-līlaṁ

vātāyanāt tanayanaiva nibhālayāni ||6||

sthitvā bahir vyajana-yantra-nibaddha-ḍorī-

pāṇir vikarṣaṇa-vaśān mṛdu bījayāni |

uttuṅga-keli-kalita-śrama-bindu-jālam

ālopayāni maṇitaiḥ smitam udgīrāṇi ||7||

śrī-rūpa-mañjari-mukha-priya-kiṅkarīṇām

ādeśam eva satataṁ śirasā vahāni |

tenaiva hanta tulasī paramānukampā-

pānnībhavāni karavāṇi sukhena sevām ||8||

mālyāni hārakaṭādi-mṛjā vicitra-

vartiḥ śitāṁśu-ghusṛṇāguru-candanādi |

vīṭīr lavaṅga-khapurādi-yutāḥ sakhībhiḥ

sārdhaṁ mudā viracayāni kalāṁ prakāśya ||9||

tvāṁ srasta-veṣa-vasanābharaṇāṁ sakāntāṁ

vīkṣya prasādhana-vidhau drutam udyatābhiḥ |

śrī-rūpa-raṅga-tulasī-rati-mañjarībhir

dṛṣṭānayāni tava saṁmukham eva tāni ||10||

tvām āśikhā-caraṇa-mūḍha-vicitra-veṣāṁ

spraṣṭuṁ punaś ca dhṛta-tṛṣṇam avekṣya kṛṣṇam |

āyāntam eva vikaṭa-bhrū-kuṭī-vibhaṅga-

huṅkṛty-udañcita-mukhī vinivartayāni ||11||

tatraitya vismayavatīṁ lalitāṁ pratīha

sādhvītva-kaṇṭaka-viniṣkramanārtham asyāḥ |

prāptaṁ nyasiddhad ayi mām iyam eva dhūrtety

uktiṁ hareḥ sva-hṛdayaṁ rasayāni nityam ||12||

niṣkramya kuñja-bhavanād vipine vihartuṁ

kāntaika-bāhu-parirabdha-tanuṁ prayāntīm |

tvām ālībhiḥ saha kathopakathā-praphulla-

vaktrām ahaṁ vyajana-pāṇir anuprayāṇi ||13||

gāyāni te guṇa-gaṇāṁs tava vartma gamyaṁ

puṣpāstarair mṛdulayāni sugandhayāni |

sālī-tatiḥ pratipadaṁ sumano’tivṛṣṭiṁ

svāminy ahaṁ pratidiśaṁ tanavāni bāḍham ||14||

preṣṭha-svapāni kṛta-kausuma-hāra kāñcī

keyūra-kuṇḍala-kirīṭa-virājitāṅgīm |

tvāṁ bhūṣayāṇi punar ātma-kavitva-puṣpair

āsvādayāni rasikāli-tatīr imāni ||15||

candrāṁśu-rūpya-salilair avasikta-rodha-

syañcat-kadamba-surabhāv ali-gīta-kīrti |

ārabdha-rāsa-rabhasāṁ hariṇā saha tvāṁ

tat-pāṭhitaiva viduṣī kalayāni vīṇām ||16||

rāsaṁ samāpya dayitena samaṁ sakhībhir

viśrānti-bhāji nava-mālatikā-nikuñje |

tvayy ānayāni rasavat karakāmra-rambhād

rākṣādikāni sarasaṁ pariveṣayāṇi ||17||

talpe saroja-dala-kḷptam anaṅga-keli-

paryāptam āpta-kalayā racitaṁ tulasyā |

tvāṁ preyasā saha rasād adhiśāyayāni

tāmbūlam āśāyitum ulbanam ullasāni ||18||

saṁvāhayāni caraṇāvalakaiḥ spṛśāni

jighrāṇi saurabha-samūḍha-camatkriyābdhiḥ |

akṣṇor dadhāny urasijau parirambhayāni

cumbāny alakṣitam avekṣita-saukumāryāḥ ||19||

ante niśas tanutara-prasṛtālakālyā

tāḍaṅka-hāra-tati-gandhavahāgra-muktāḥ |

preṣṭhasya te tava ca saṁgrathitā nibhālya

tatrānayāni paramāpta-sakhīḥ prabodhya ||20||

tā darśayāni sukha-sindhuṣu majjayāni

tābhyaḥ prasādam atulaṁ sahasāpnuvāni |

tan-nūpurādi-raṇitair gata-sāndra-nidrāṁ

śayyotthitāṁ sa-cakitāṁ bhavatīṁ bhajāni ||21||

he svāmini priya-sakhī-trapayākulāyā

kāntāṅgatas tava viyoktum apārayantyāḥ |

udgranthayāny alaka-kuṇḍala-mālya-muktā-

granthiṁ vicakṣaṇatayāṅguli-kauśalena ||22||

nāśāgrataḥ śruti-yugāc ca viyojayāni

tad-bhūṣaṇaṁ maṇi-sarāṁs tu visūtrayāṇi |

prāṇārbudād adhikam eva sadā tavaikaṁ

romāpi devi kalayāni kṛtāvadhānā ||23||

tvāṁ sālim ātma-sadanaṁ nibhṛtaṁ vrajantīṁ

tyaktvā harer anupathaṁ tad alakṣitaitya |

taṁ khaṇḍitām anunayantam avekṣya candrāṁ

tad-vṛttam āli-tati-saṁsadi varṇayāni ||24||

prakṣālayāni vadanaṁ salilaiḥ sugandhair

dantān rasālaja-dalais tava dhāvayāni |

nirṇejayāni rasanāṁ tanu-hema-patryā

sandarśayāni mukuraṁ nipuṇaṁ pramṛjya ||25||

snānāya sūkṣma-vasanaṁ paridhāpayāni

hārāṅgadādy apy aṅgād avatārayāṇi |

abhyañjayāṇy aruṇa-saurabha-hṛdya-tailair

vartayāni nava-kuṅkuma-candra-cūrṇaiḥ ||26||

nīrair mahāsuarabhibhiḥ snapayāni gātrād

ambhāṁsi sūkṣma-vasanair apasārayāṇi |

keśān javād aguru-dhūma-kulena yatnād

āśoṣayāṇi rabhasena sugandhayāni ||27||

vāso manobhirucitaṁ paridhāpayāni

sauvarṇa-kaṅkatikayā cikurān viśodhya |

gumphāni veṇīm amalaiḥ kusumair vicitrām

agre lasac-camarikā-maṇi-jāta-bhātām ||28||

cūḍāmaṇiṁ śirasi mauktika-patrapāsyāṁ

bhāle vicitra-tilakaṁ ca mudāracayya |

aṅktvākṣiṇī śruti-yugaṁ maṇi-kuṇḍalāḍhyaṁ

nāsām alaṅkṛtavatīṁ karavāṇi devi ||29||

gaṇḍa-dvaye makarike cibuke vilikhya

kasturikeṣṭa-pṛṣataṁ kucayoś ca citram |

bāhvos tavāṅgada-yugaṁ maṇi-bandha-yugme

cūḍā masāra-kalitāḥ kalayāni yatnāt ||30||

pāṇy-aṅgulīḥ kanaka-ratna-mayormikābhir

abhyarcayāni hṛdayaṁ padakottamena |

muktota-kañculikayorasijau vicitra-

mālyena hāra-nicayena ca kaṇṭha-deśam ||31||

kāñcyā nitambam artha-haṁsaka-nūpurābhyāṁ

pādāmbuje dala-tatiṁ kvaṇad-aṅgurīyaiḥ |

lākṣā-rasair aruṇam apy anurañjayāni

he devi tat-tala-yugaṁ kṛta-puṇya-puñjā ||32||

aṅgāni sāhajika-saurabhayanty athāni

devy arcayāni nava-kuṅkuma-carcayaiva |

līlāmbujaṁ kara-tale tava dhārayāṇi

tvāṁ darśayāni maṇi-darpaṇam arpayitvā ||33||

saundaryam adbhutam avekṣya nijaṁ sva-kānta-

netrāli-lobhanam avetya vilola-gātrīm |

prāṇārbudena vidhu-vartika-dīpakaiś ca

nirmañchayāni nayanāmbu-nimajjitāṅgī ||34||

goṣṭheśvarī-prahitayā saha kunda-vallyā

prābhātika-priyatamāśana-sādhanāya |

yāntīṁ samaṁ priya-sakhībhir anuprayāṇi

tāmbūla-sampuṭa-maṇi-vyajanādi-pāṇiḥ ||35||

goṣṭheśvarī-sadanam etya pade praṇamya

tasyās tad-āpta-bhavikāṁ trapayāvṛṭāṅgīm |

ghrātṁ tayā śirasi tan-nayanāmbu-siktāṁ

tvāṁ vīkṣya tām aham api praṇamāmi bhaktyā ||36||

mūrtaṁ tapo’si vṛṣabhānu-kulasya bhāgyaṁ

gehasya me’si tanayasya ca me varāṅgi |

nairujyadāsy amṛta-pāṇir abhūr vareṇa

durvāsaso yad iti tad-vacasā hasāni ||37||

snātānulipta-vapuṣo dayitasya tasya

tāt-kālike madhurimany atilolitākṣīm |

svāminy avetya bhavatīṁ kvacana pradeśe

tatraiva kena ca miṣeṇa samānayāni ||38||

prakṣālayāni caraṇau bhavad-aṅgataḥ sraṅ-

mālyādi pāka-racanānupayogi yat tat |

uttārayāṇi tad idaṁ tu tavāstv iti tvad-

vācollasāni vikasan-madhu-mādhavīva ||39||

paktvāsthitāṁ madhura-pāyasa-śāka-sūpa-

bhāji-prabhṛty-amṛta-nindi-caturvidhānnam |

tvāṁ lokayāni nananeti muhur vadantīṁ

goṣṭheśayāpi pariveṣayituṁ nidiṣṭām ||40||

tṛpty-utthitāṁ priyatamāṅga-ruciṁ dhayantyā

vātāyantārpita-dṛśaḥ sahasollasantyāḥ |

ānanda-ja-dyuti-taraṅga-bhare manoja-

mañju-kṛte tava mano mama majjayāni ||41||

rādhe tavaiva gṛham etad ahaṁ ca jāte

sūnoḥ śubhe kim aparāṁ bhavatīm avaimi |

tad bhuṅkṣva sammukham iti vrajapā-girā tvad-

vaktre smitaṁ sva-hṛdayaṁ rasayāni nityam ||42||

yāntaṁ vanāya sakhībhiḥ samam ātma-kāntaṁ

pitrādibhiḥ sa-ruditair anugamyamānam |

vīkṣyāpta-gaurava-gehāṁ dina-nātha-pūjā-

vyājena labdha-gahanāṁ bhavatīṁ bhajāni ||43||

kāntaṁ vilokya kusumāvacaye pravṛttām

ādāya patra-puṭīkām anuyāny ahaṁ tvām |

kā taskarīyam iti tad-vacasā na kāpīty

uktyā sahārpita-dṛśaṁ bhavatīṁ smarāṇi ||44||

puṣpāṇi darśaya kiyanti hṛtāni caurīty

uktyaiva puṣpa-puṭikām api gopayāni |

tad vīkṣya hanta mama kakṣa-tale kṣipantaṁ

pāṇiṁ balāt tam abhimṛśya bhavāni dūnā ||45||

rakṣādya devi kṛpayā nija-dāsikāṁ mām

ity ucca-kātara-girā śaraṇaṁ vrajāni |

kiṁ dhūrta duḥkhayasi maj-janam ity amuṣya

bāhuṁ kareṇa tudatīṁ bhavatīṁ śrayāṇi ||46||

tyaktvaiva māṁ bhavad-uraḥ-kavacaṁ vikhaṇḍya

prāptāṁ śrajaṁ tava galāt sva-gale nidhāya |

puṣpāṇi cauri mama kiṁ tava kaṇṭha-hetos

tat-kaṇṭham eva subhṛśaṁ paripīḍayāni ||47||

rājāsti kandara-tale cala tatra dhūrte

tasyājñayaiva sahasā ca vivastrayiṣye |

tāṁ vīkṣya hṛṣyati sa cen nija-divya-muktā-

mālāṁ pradāsyati lalāṭa-taṭe madīye ||48||

doṣo na te vraja-pates tanayo’si tasya

duṣṭasya yan narapateḥ khalu sevako’bhūḥ |

tad buddhir īdṛg abhavan mama cātra sādhvyā

bhāle kim etad abhaval likhitaṁ vidhātrā ||49||

ity-ādi-vāṅ-maya-sudhām ahaha śrutibhyāṁ

svābhyāṁ dhayāny udara-pūram athekṣaṇābhyām |

rūpāmṛtaṁ tava sa-kāntatayā vilāsa-

sīdhuṁ ca devi vitarāṇy atha mādayāni ||50||

preṣṭhe sarasy abhinavāṁ kusumair vicitrāṁ

hindolikāṁ priyatamena sahādhirūḍhām |

tvāṁ dolayāny atha kirāṇi parāga-rājir

gāyāni cāru-mahatīm api vādayāni ||51||

vṛndāvane sura-mahī-ruha-yoga-pīṭhe

siṁhāsane sva-ramaṇena virājamānām |

pādyārghya-dhūpa-vidhu-dīpa-caturvidhānna-

srag-bhūṣaṇādibhir ahaṁ paripūjayāni ||52||

govardhane madhuvaneṣu madhūtsavena

vidrāvitātrapa-sakhī-śatavāhinīkām |

piṣṭāta yuddham anu kānta-jayāya yāntīṁ

tvāṁ grāhayāṇi nava-jātuṣa-kūpikālīḥ ||53||

agre sthito’smi tava niścaya eva vakṣa

udghāṭya kanduka-cayaṁ kṣipa ced baliṣṭhā |

udghāṭya kañcukam uraḥ kila darśayantī

tvaṁ cāpi tiṣṭha yadi te hṛdi vīratāsti ||54||

yat kathyase tad ayam eva tava svabhāvo

yat pūrva-janmani bhavān ajitaḥ kilāsīt |

mithyaiva tat yad iha bhoḥ katiśo jito’bhūr

mat-kiṅkarībhir api tad-vigata-trapo’si ||55||

ity evam utpulakinī kalayāni vācaḥ

siñjāna-kaṅkaṇa-jhanat-kṛta-dundubhīkam |

yuddhaṁ mukhāmukhi radāradi cāru-bāhu-

bāhavya-manda-nakharānakhari stuvāni ||56||

kasyāñcid adri-nṛpa-dīvyad-upatyakāyāṁ

sa preyasi tvayi sakhī-śata-veṣṭitāyām |

viśrānti-bhāji vana-devatayopanītā-

nīṣṭāni sīdhu-caṣakāṇi purā dadhāni ||57||

hā kiṁ kiṁ kiṁ dha-dharaṇī ghu-ghu-ghūrṇatīyaṁ

dhā-dhā-dha-dhāvati bhayād vi-vi-vṛkṣa-puñjaḥ |

bhī-bhī-bhi-bhīrur aham atra kathaṁ ji-jīvāmy

evaṁ lagiṣyasi sadā dayitasya kaṇṭhe ||58||

tvat-svāminī pralapatīyam imāṁ gadena

hīnāṁ karomi kalayātra nirehi netaḥ |

ity ukti-sīdhu-rasa-tarpita-hṛt tadaiva

niṣkramya jāla vitatau vidadhāni netre ||59||

ghrāṇākṣi-karṇa-vadane jala-seka-tatyā

kṛṣṇas tvayā jita itaḥ sahasā nimajjya |

grāho bhavan sa khalu yat kurute sma tat tu

vedāny ahaṁ tava mukhāmbujam eva vīkṣya ||60||

abhyañjayāni sa-sakhī-dayitāṁ sahālis

tvāṁ snāpayāni vasanābharaṇair vicitram |

śṛṅgārayāṇi maṇi-mandira puṣpa-talpe

sambhojayāni karakādy atha śāyayāni ||61||

vāṇīra-kuñja iha tiṣṭhati devī nihnutya

mṛgyasi kathaṁ tad itaḥ paratra |

satyām imāṁ mama giraṁ tam aviśvasantaṁ

yāntaṁ mayi pradarśya bhavatī harṣayāṇi ||62||

svāminy amūtra-harir asti kadamba-kuñje

nihnutya mṛgyasi kathaṁ tad itaḥ paratra |

satyām imāṁ mama giraṁ khalu viśvasatyāḥ

pāṇau jayaṁ tava nayāni tam āpnuvatyāḥ ||63||

rādhe jitā ca jayinī ca paṇaṁ na dātum

ādātum apy ahaha cumbanam īśiṣe tvam |

nāśleṣa-cumba-madhurādhara-pānato’nyaṁ

dyūte glahaṁ rasa-vidaḥ pravaraṁ vadanti ||64||

govardhane’tra mama kāpi sakhī pulinda-

kanyāsti bhṛṅgy atitarāṁ nipuṇedṛśe’rthe |

mad-grāhya-deya-paṇa-vastuni man-niyuktā

sā te gṛhīṣyati ca dāsyati copagūham ||65||

uktvettham ātma-dayitaṁ prati vakṣyase māṁ

yāhīty athotpulakinī druta-pāda-pātā |
tām ānayāny upa mukundam athāsayāni

taṁ lajjayāni sumukhīr ati hāsayāni ||66||

svīyā kila vraja-pure muralī tavaikā

prābhūn na tām api bhavān avituṁ sva-bhāryām |

sā lampaṭāpi bhavato’dhara-sīdhu-siktāpy

anyaṁ pumāṁsam iha mṛgyati citram etat ||67||

vaṁśīṁ satīṁ guṇavatīṁ subhagāṁ dviṣantyo’

sādhvyo bhavatya iha tat samatām alabdhāḥ |

tāṁ kvāpi bandham anayaṁs tad ahaṁ bhujābhyāṁ

baddhvaiva vaḥ śikhari-gahvaragāḥ karomi ||68||

ity āgataṁ harim avekṣya rahas tadīya-

kakṣād ahaṁ muralikāṁ sahasā gṛhītvā |

tāṁ gopayāni tad-alakṣitam ātta-citra-

puṣpeṣu saṅgara-rasāṁ kalayāni ca tvām ||69||

brahmann imām anugṛhāṇa bhavantam eva

bhāsvantam arcayitum icchati me snuṣeyam |

ity āryayā praṇamitāṁ dhṛta-vipra-veśe

kṛṣṇe’rpitāṁ ca bhavatīṁ smita-bhāg bhajāni ||70||

yāntīṁ gṛhaṁ sva-guru-nighnatayātilaulyāt

kāntāvalokana-kṛte miṣam āmṛśantīm |

dūre’nuyāni yad ato’nuvivartitāsyām

ehīti vakṣyasi tad-āsya-ruco dhayantī ||71||

gehāgatāṁ virahiṇīṁ nava-puṣpa-talpe

tvāṁ śāyayāni parataḥ kila murmurābhāt |

tasmāt paratra śayanaṁ visa-puñja-kḷptam

adhyāśayāni vidhu-candana-paṅka-liptām ||72||

ākarṇya candanakalā-kathitaṁ vrajeśā-

sandeśam utsuka-mateḥ sarasā sahālyāḥ |

sāyantanāśana-kṛte dayitasya navya-

karpūra-keli-baṭakādi-vinirmitau te ||73||

limpāni cullim atha tatra kaṭāham accha-

mārohayāṇi dahanaṁ racayāni dīptam |

nirājya-khaṇḍa-kadalī-maricendusīri-

go-dhūma-cūrṇa-mukha-vastu samānayāni ||74||

atyadbhutaṁ malayaja-drava-seka-tatyā

vṛddhiṁ jagāma yad idaṁ virahānalaujaḥ |

karpūra kelī-baṭakāvali-sādhanāgni-

jvālena śāntim anayat tad iti bruvāṇi ||75||

dhūlir gavāṁ diśam aruddha hareḥ sa-hāmbā-

rāvety udantam atulaṁ madhu pāyayāni |

tat-pāna-saṁmada-nirasta-samasta-kṛtyāṁ

tvām utthitāṁ saha-gaṇām abhisārayāṇi ||76||

tat-kṛṣṇa-vartma-nikaṭa-sthalam ānayāni

nirvāpayāṇi virahānalam unnataṁ te |

āyāta eṣa iti valli-nigūḍha-gātrīm

ākṛṣya mahyam ahaheśvari kopayāni ||77||

śrī-kṛṣṇa-dṛṅ-madhulihau bhavad-āsya-padmam

āghrāpayāṇy atitṛṣan tava dṛk-cakorīm |

tad-vaktra-candra-vikasat-smita-dhārayaiva

saṁjīvayāni madhurimṇi nimajjayāni ||78||

vaivaśyam asya tava cādbhutam īkṣayāṇi

tvām ānayāni sadanaṁ lalitā-nideśāt |

karpūra-kely-amṛta-keli-tatiṁ pradātuṁ

goṣṭheśvarīm anu sarāṇi samaṁ sakhībhiḥ ||79||

gatvā praṇamya tava śaṁ kathayāni devi

pṛṣṭā tayātha baṭakāvaliṁ bhokṣayitvā |

tāṁ harṣayāṇi bhavad-adbhuta-sad-guṇālīs

tat-kīrtitāḥ savayase śṛṇavāni hṛṣṭā ||80||

vīkṣyāgataṁ tanayam unnata-sambhramormi-

magnāṁ stanākṣi-payasām abhiṣicya pūraiḥ |

abhyañjanādi-kṛtaye nija-dāsikās tā

māṁ cāpi tāṁ nidiśatīṁ manasā stavāni ||81||

snānānulepa-vasanābharaṇair vicitra-

śobhasya mitra-sahitasya tayā jananyā |

snehena sādhu bahu-bhojita-pāyitasya

tasyāvaśeṣitam alakṣitam ādadāni ||82||

tenaiva kānta-viraha-jvara-bheṣajena

tātkālikena tad-udanta-rasena cāpi |

āgatya sādhu śiśirīkaravāṇi śīghraṁ

tvan-netra-karṇa-rasanā-hṛdayāṇi devi ||83||

snānāya pāvana-taḍāga-jale nimagnāṁ

tīrthāntare tu nija-bandhu-vṛto jalasthaḥ |

saṁmajjya tatra jala-madhyata etya sa tvām

āliṅgya tatra gata eva samutthitaḥ syāt ||84||

tan no vidur nikaṭagā api te nanandṛ-

svasrādayo na kila tasya sahodarādyāḥ |

jñātvāham utpulakitaiva sahālir etac-

cāturyam etya lalitāṁ prati varṇayāmi ||85||

udyāna-madhya-valabhīm adhiruhya tatra

vātāyanārpita-dṛśaṁ bhavatīṁ vidhāya |

sandarśya tat priyatamaṁ surabhīr duhānam

ānanda-vāridhi-mahormiṣu majjayāni ||86||

gatvā mukundam atha bhojita-pāyitaṁ taṁ

goṣṭheśayā tava daśāṁ nibhṛtaṁ nivedya |

saṅketa-kuñjam adhigatya punaḥ sametya

tvāṁ jñāpayāny ayi tad-utkalikākulāni ||87||

tvāṁ śukla-kṛṣṇa-rajanī-sarasābhisāra-

yogyair vicitra-vasanābharaṇair vibhūṣya |

prāpayya kalpa-taru-kuñjam anaṅga-sindhau

kāntena tena saha te kalayāni kelīḥ ||88||

he śrī-tulasy uru-kṛpādy uta taraṅgiṇī tvaṁ

yan-mūrdhni me caraṇa-paṅkajam ādadhāḥ svam |

yac cāham apy apibam ambu manāk tadīyaṁ

tan me manasy udayam eti manoratho’yam ||89||

kvāhaṁ para-śata-nikṛty-anubiddha-cetāḥ

saṁkalpa eṣa sahasā kva sudurlabhārthe |

ekā kṛpaiva tava mām ajahaty-upādhi-

śūnyaiva mantum adadhaty agater gatir me ||90||

he raṅga-mañjari kuruṣva mayi prasādaṁ

he prema-mañjari kirātra kṛpā-dṛśaṁ svām |

mām ānaya sva-padam eva vilāsa-mañjary-

ālī-janaiḥ samam urīkuru dāsya-dāne ||91||

he mañjulāli nija-nātha-padābja-sevāṁ

sātatya-sampada-tulāsi mayi prasīda |

tubhyaṁ namo’stu guṇa-mañjari māṁ dayasva

mām uddharasva rasike rasa-mañjari tvam ||92||

he bhānumaty anupama-praṇayābdhi-magnā

sva-svāminos tvam asi māṁ padavīṁ naya svām |

prema-pravāha-patitāsi lavaṅga-mañjary

ātmīyatāmṛta-mayīṁ mayi dheyi dṛṣṭim ||93||

he rūpa-mañjari sadāsi nikuñja-yūnoḥ

keli-kalā-rasa-vicitrita-citta-vṛttiḥ |

tvad-datta-dṛṣṭir api yat samakalpayaṁ tat-

siddhau tavaiva karuṇā prabhutām upaitu ||94||

rādhāṅga śaśvad-upagūhanatas tadāpta-

dharma-dvayena tanu-citta-dhṛtena deva |

gauro dayā-nidhir abhūr api nanda-sūno

tan me manoratha-latāṁ saphalīkuru tvam ||95||

śrī-rādhikā-giribhṛtau lalitā-prasāda-

labhyāv iti vrajavane mahatīṁ prasiddhim |

śrutvāśrayāṇi lalite tava pāda-padmaṁ

kāruṇya-rañjita-dṛśaṁ mayi hā nidhehi ||96||

tvaṁ nāma-rūpa-guṇa-śīla-vayobhir aikyād

rādheva bhāsi sudṛśāṁ sadasi prasiddhā |

āgaḥ-śatān na gaṇayanty urarīkuruṣva

tan māṁ varāṅgi nirupādhi-kṛpe viśākhe ||97||

he prema-sampada-tulā vraja-navya-yūnoḥ

prāṇādhikāḥ priya-sakhāḥ priya-narma-sakhyaḥ |

yuṣmākam eva caraṇābja-rajo’bhiṣekaṁ

sākṣād avāpya saphalo’stu mamaiva mūrdhā ||98||

vṛndāvanīya-mukuṭa vraja-loka-sevya

govardhanācala-guro hari-dāsa-varya |

tat-sannidhi-sthiti-yuṣo mama hṛt-śilāsvapy

etā manoratha-latāḥ sahasodbhavantu ||99||

śrī-rādhayā samaṁ tadīya-sarovara tvat-

tīre vasāni samaye ca bhajāni saṁsthām |

tvan-nīra-pāna-janitā mama tarṣa-vallyaḥ

pālyās tvayā kusumitāḥ phalitāś ca kāryāḥ ||100||

vṛndāvanīya-sura-pādapa yoga-pīṭha

svasmin balād iha nivāsayasi svayaṁ yat |

tan me tvadīya-tala-stasthuṣa eva sarva-

saṅkalpa-siddhim api sādhu kuruṣva śīghram ||101||

vṛndāvana-sthira-carān paripālayitri

vṛnde tayo rasikayor atisaubhagena |

āḍhyāsi tat kuru-kṛpāṁ gaṇanā yathaiva

śrī-rādhikā-parijaneṣu mamāpi siddhet ||102||

vṛndāvanāvani-pate jaya soma soma-

maule sanandana-sanātana-nāradeḍya |

gopīśvara vraja-vilāsi yugāṅghri-padme

prītiṁ prayaccha nirupādhi namo namas te ||103||

hitvānyāḥ kila vāsanā bhajata re vṛndāvanaṁ premadaṁ

rādhā-kṛṣṇa-vilāsa-vāridhi-rasāsvādaṁ cet vindatha |

tyaktuṁ śaknutha na spṛhām api punas tatraiva hṛd-vṛttayo

viśraddhāḥ śrayata mamaiva satataṁ saṅkalpa-kalpa-drumam ||104||

iti śrī-viśvanātha-cakravartī-ṭhakkura-viracitaḥ

śrī-saṅkalpa-kalpa-drumaḥ sampūrṇaḥ |

—o)0(o—

(22)

**nikuñja-keli-virudāvalī**

nikuñja-kelī-virudāvalīyaṁ

nikuñja-kelī-rasika-prasādam |

sva-kīrti-naipuṇya-juṣe pradatte

sva-kīrti-naipuṇya-puṣe janāya ||1||

śrī-kṛṣṇa-līlā hṛdayaṁ punātu me

līlā ca yā prema-rasānubhāvinī |

rasaś ca kāntā-pariśīlito’sti yaḥ

kāntā ca yā gokula-yauvatāgraṇīḥ ||2||

vraja-yuvati-janaika-prāṇa-bandhor amuṣya

smara-vilasitam evotkarṣam āhuḥ kavīndrāḥ |

bhava-kamala-bhavādyaiḥ stāvakaiḥ prathyamānaṁ

na punar anupamaṁ tat pāramaiśvaryam uccaiḥ ||3||

prathitam api vadānyaṁ rādhike māṁ tavālyaḥ

katham adhara-sudhāyās taskaraṁ tā bruvanti |

piba piba mukha-candraṁ tat svayaṁ me nikāmaṁ

tvam iti rahasi śaṁsan śaṁ sa kṛṣṇas tanotu ||4||

### (i)

### caṇḍa-vṛttasya nakhe mātaṅga-khelitam[[2]](#footnote-3)

gokulānanda śīlitā-manda cāturī-puñja mādhavī-kuñja |

bhāji-mātaṅga gāminī-saṅga śālitāraṅga rājitānaṅga |

kautukāsaṅga bhārabhāgaṅga rāgitārañji yauvatāsañji |

dhīratā-gañji cāpalā-vyañji kaitavābhrānta śoṇa-netrānta |

śāyakākrānta bhāvinī-svāntar bhāvitānanta keli-sāmanta |

recitodanta rādhikā-danta daṁśanā-khaṇḍa mādhurī-ṣaṇḍa |

khelitāpāṅga nīradā-bhāṅga rādhitāśrānta kandarā-dhvānta |

nīla-celāñci kāminī-kāñci mocanodīrṇa sammadākīrṇa |

śemuṣī-śīrṇa vāmatābhīrṇa kheda sampūrṇa vaiduṣī tūrṇa |

kāma-saṁrambha saṅgarārambha jāta romāñca pāhi bho māṁ ca ||5||

|| dhīra ||

udyan-nakhāṅka-hariṇāṅka-rucā sucāru

khelā-paraṁ kuca-rathāṅga-yugaṁ sukaṇṭhyāḥ |

svāgādha-hṛt-sarasi sādhu nimajjayaṁs tad

unmajjayan sa rasiko mudam ādadhātu ||6||

saṅgata sad-anaṅgaja mada-

raṅga taralad-aṅga garala-

śṛṅga rucira-bhṛṅga sucira-

guñjana caṇa-kuñja-śaraṇa

kañja-nicaya gañjana-śaya ||7||

|| vīra ||

—o)0(o—

### (ii)

### vīrabhadraḥ[[3]](#footnote-4)

kandarpa-darpaka-kucādri-vimarda-bhīti-

saṁvigna-kaustubha-bhaṭa-śrita-kaṇṭha-pārśvaḥ |

kāntāti-niḥśvasita-dhūsaritādhara-śrīḥ

kṛṣṇo mudaṁ nayanayor mama śaṁ tanotu ||8||

yuñjad-guñjad-bhramara-kalita-kala

bhavya-stavya-sthala-sarasija-dala |

mālya-svālyarpita-rati-rasa-kara

raṅga-traṅgad-rasana-yuvati-vara |

dīvyan-nīvy-antika-vinihita-puru

vāmya-klāmyad-balakara-balad-uru |

harṣotkarṣotpulaka-hṛdaya-naṭa

śambha-stambha-sphurita-jaghana-taṭa |

kāñci-prāñci-svanita-janita-sukha

manda-spanda-svalaka-lalita-mukha |

nṛtya-śrity-arthaka-śubha-maṇisara

sadyaḥ-pradyat-prakhara-nakhara-śara |

bhinna-svinna-stana-yuga-nava-ghaṭa

sakta-srak-tarjaka-supadaka-bhaṭa |

raty-uddhaty-uccalita-cikura-caya

śasta-srasta-pravara-kusuma-maya |

talpa-svalpa-svanana-valaya-dhara

kampotkampottarala-sutanu-kara |

veṣṭa-sveṣṭa-smara-vilasita-mada

matta-pratta-svajana-hṛdaya-muda |

bhīṣṭa-śrīṣṭa-svapa-ghana-rada-bala

daṣṭa-spaṣṭa-prabhasad-adhara-dala |

kānta-svānta-praṇayada-mamalasa

hṛdya-klidy apy atula-karuṇa-rasa ||9||

|| vīra ||

kaustubha-vidalita sulalita-

kuṅkuma-kañcuka-kucāṁ rādhām |

tad-alaka-mārjita-tilako

ramayan kṛṣṇo hṛdi sphurati ||10||

sañjāta-tandrāsya kañjāta-candrāsya

kāśmīra-janmādi-raśmīra-sammādi |

gharmocitānalpa-narmocitākalpa

kuñje lasānanda puñje rasāśanda ||11||

|| vīra ||

—o)0(o—

**(iii)**

puruṣottamaḥ[[4]](#footnote-5)

priyāyā gacchantyāḥ svayam anupalabdho vana-pathaṁ

pariṣkurvan puṣpair ghana-viṭapa-vallīr vighaṭayan |

sva-pāṇibhyāṁ lumpan nija-caraṇa-cihnaṁ calati yas

tad-agre taṁ naumi praṇaya-vivaśaṁ tvāṁ giridharam ||12||

dharaṇī-klama-hāri-kriya

ramaṇī-vraja-keli-priya |

lalitodbhaṭa-veṇu-svara

valitotkaṭa-kāma-jvara |

dalitānvita-loka-trapa-

vanitā-smṛta bho bhadrapa |

kamalārcita-pāda-dyuti

paṭalādrita-śoka-śruti-

yugaloccala-nīpa-sphaṭan-

mukulojjvala-rūpa-chaṭa |

capalā-prabha-cela-dvaya

mahilārpita-hela-smaya |

sarasekṣaṇa-koṇa-krama-

rabhasekṣaka-loka-bhrama |

janakāśrita-veda-krama

śamakācyuta-śīla-śrama |

kaṇikārjita-mādhurya sa-

danikādbhuta-rocir-lasa |

puruṣottama cetaḥ-sthita-

maruṣo vraṇam āśu smṛta-

carito dhruvam eva drutam

abhito'rdasi nātha druta-

manasāṁ praṇayena tvayi

mama sāṁpratam īśa tvayi

bhavatād rati-rītir matim

avatāt tava nāma-śrutir

amitārthaka-līla-svaram

amitārthada mām uddhara ||13||

|| vīra ||

urojāntar-lagnāṁ mama dṛśam iyaṁ vīkṣya cakitaṁ

parisrastaṁ celāñcalam adhiśiro nyasya sumukhī |

pidhatte kañcukyāvṛtam api kucaṁ tad-gata-mano-

maṇiṁ me samprāpyety udita-subalo no’vatu hariḥ ||14||

vimala-jalada-subhaga-suṣama

vijita-capala-vasana-kusuma |

sadṛśa-mṛdula-gajaka-bhujaka

cikura-racita-śikhija-dalaka |

rasika-yuvati-hṛdaya-kalana

caṭula-nayana-madira-milana |

rucira-vadana-madhura-hasita

kathita-nikhila-surata-carita |

lalita-caraṇa-kamala-calana

vilasa sutanu-vitanu-valana ||15||

|| dhīra ||

—o)0(o—

### (iv)

### acyutaḥ[[5]](#footnote-6)

karṇādhva-gāmy-atanu-narma-śalākayaiva

vidrāvya-cāru-radana-cchada-gāḍha-mudrām |

niṣkāsitāṁ smita-sudhāṁ prasabhaṁ ramaṇyāḥ

kṛṣṇaḥ sva-netra-caṣakeṇa piban mude syāt ||16||

jaya jaya śīla-priya jaladhīla-

svara-ghana-nīla-dyuti-dhara kīla-

stuta puru-līla praṇaya-nimīlat-

trapa-taru-līla śruti-pariśīlan-

nava-muralīka-prabalad-alīka-

pluta-jana-bhīka-prakaṭa-taṭīka

pramada-vatīka-sthita-supaṭī-kar-

ṣaka-rajanīpa-sva-kirana-dīpa |

praṇuta-samīpa-sphuṭa-dala-nīpa-

stṛta-taṭa-deśa prathita-vareśa

pragata-sukeśa-pravara niśeśa |

pratima-viśeṣa prabhṛta-viśeṣa

prabha-śubha-veśa vraja-mahileṣa |

calita-sucela stana-yuga-khelan-

nayana-suvela smṛta-rati-vela |

suhṛd-ativela-pratata-niśāta-

smara-śara-jāta-prajara-nipāta |

prabala-vighāta-pracalita-deha

śrita-rata-geha tvam agha-hareha |

sphuta hṛdi me ha ||17||

|| vīra ||

mayi kṣiptvāpāṅgaṁ kuca-kanaka-śambhuṁ smita-sudhā-

sudhārābhiḥ kānte! snapayasi na kiṁ pūjayasi tam |

prakāmaṁ kāmāyācyuta-kara-sarojeṇa sudatīty

upāgacchan jalpan vilasatu sa rādhā-rati-sakhaḥ ||18||

vṛndāvana-naga-vṛndādhika-lava-

kuñjālaya-cara guñjā-maṇi-sara |

kañjātula-mada-gañjāmala-pada-

kāntā-kuca-śaya māṁ tāraya jaya ||19||

|| dhīra ||

—o)0(o—

### (v)

### turaṅgaḥ[[6]](#footnote-7)

pṛṣṭhīkṛtya prayāntyā druta-mayam adhunaivāgrato rotsyate māṁ

ity āśvāsaṁ dadhatyā hṛdi bata sutano rakṣiṇī te padābje |

prābhūtāṁ naiva gantuṁ katham api purato nāpi pṛṣṭhaṁ druto vety

ākuñcantyā nitamba-tviṣi dhṛta-nayano mādhavo māṁ dhinotu ||20||

sundara-mukha śaśi-bimbaka kunda-niviḍa mada-ḍimbaka

danta-paṭala lasad-ambuja śantama-kara śubha-kambuja

laṅgima-bhara parikuṇṭhaka raṅgi-madhuratara-kaṇṭhaka |

saṅgata-yuvati-kadambaka-raṅga-taralita-hṛd-ambara |

luñcana-catura-dṛg-aṅgana kuñcana-vilasita-raṅgaṇa

vañjula-kusuma-surañjita mañjula-kaca-bhara-gañjita

cañcala-madhukara-maṇḍala sañcalad-alaka-sakuṇḍala |

manda-hasita-lasad-indira-śanda-carita-guṇa-mandira |

daṇḍita-samada-mataṅgaja maṇḍita-gati-valad-aṅgaja |

kampa-rucira-ruci-nindita śaṁpa-sutanu-mati-sandita |

dambha-viṣama-jana-vañcaka śambha-damana śara-pañcaka-

khaṇḍita-hṛd-atanu sāgara-paṇḍita-rati-suhṛd-aṅgara |

bambhramad-ali-vara-lambhita sambhrama-sudṛg-abhirambhita |

saṅgama-sadalika-kaṅkaṇa maṅgala-calakara-kaṅkaṇa-

ḍiṇḍima-raṇita-nirantara-caṇḍima-kalita-mud-antara |

nanda-hṛdaya-makarandaka śandaya-vipina-purandara ||21||

|| vīra ||

naṭac-caṭula-locanāñcala-vilāsa-valgu-śriyaṁ

sva-cilli-vara-valgana-glapita-dhairya-caryābharām |

nava-praṇaya-sambhṛta-smita-sudhā-pidhānākulāṁ

nija-praṇayiṇīṁ smaran sa-pulako hariḥ pātu naḥ ||22||

jaya cāru-veṣa naya nāgareśa

śayanīta-tāla-maya-rāga-jāla-

dhara-veṇu-dūta-vara-sādhu-dhūta-

vanitābhimāna-janitāti-māna ||23||

|| vīra ||

—o)0(o—

### (vi)

### tilakam[[7]](#footnote-8)

jīyād dhariḥ sva-muralī-parigīta-pīta-

pāta-trapāmbu-sarasīḥ sarasīruhāksīḥ |

śūnyāntarā gata-balā api tāḥ prakūrvan

pūrṇā nijādhara-su-dhāra-sudhā-rasena ||24||

caṭula-madhupa-mada-kuṇṭhaka-sad-alaka |

vimala-jalada-ruci-luṇṭhaka-damanaka-

mṛdula-surabhi-dala-gumphaka-sulalita

kula-vara-tanu-dhṛti-lumpaka-vihasita |

haṭha-bhara-kuca-paṭa-kuñcana-vikalita-

yuvati-nayana-kaṭu-kuñcana-kavalita |

kara-kara-dhunana-viśaṅkaṭa-kalahaja

vitata-pulaka-kula-kaṅkata-malayaja-

mṛgamada-ghusṛṇa-sugandhita-parisara-

vana-gata-madana-mudandhita-madhukara-

nikara-raṇita-rati-maṅgala-maya-rava-

vivṛta-surata-rasa-raṅgala-sukha-nava-

vitanu-samara-puru-dambha-paṭimadhara-

sutanu-niviḍa-parirambha rasika-vara |

janita-maṇita-maṇi-kaṅkana-kaṇa-dati-

rabhasa-ramaṇa-gata-śaṅka-cikura-tati-

milita-naṭana-jhaṣa-kuṇḍala-visṛmara-

ruci-bhara-vara-kari-śuṇḍa-sadṛśa-kara |

nija-paricaraṇa-rataṁ janam imam ati-

kṛpaya nikhila-guṇa-rañjana-rati-pati-

śata-mati-mathana-kṛd-aṅga-suṣama jaya

manasija-valita-taraṅga-carita-maya ||25||

|| vīra ||

rati-raṇa-ghana-gharmākrānta-sindūra-paṅka-

śrita-vad-alaka-mālāsakta-bhālaṁ prabhālam |

yuvati-radana-kīrti-khyāpi bimbādhara-hṛn

mama kalayatu kṛṣṇasyāsya-candraṁ svatantram ||26||

tvaṁ gata-śaṅkita-raṅga-taraṅgita-

kunda-susattama-danta-vasantama |

vañjula-kuñjaka-mañjula-guñjaka

sañjaya-rañjaka-kuṅkuma-paṅkaka ||27||

|| vīra ||

nityaṁ yāti yathāyathā kuca-yugaṁ pītatvam uttuṅgatāṁ

coliṁ prāpya tanutvam ṛcchati tathāsyārdhāvṛtau yogyatām |

kānte kupyasi tat prasādhana-kṛte sakhyau vṛthā hṛṣṭatām

akṣnor me kalayeti kṛṣṇa-bhaṇitaṁ jāgartu me cetasi ||28||

—o)0(o—

### (vii)

### caṇḍa-vṛttasya viśikhe padmam[[8]](#footnote-9)

jaya lava-mātra-sva-viraha-dātra-

pradita-sugātra vraja-mahilā-tra |

grahapati-kanyā-taṭa-lasad-anyā

pratima-sudhanyā yata-nata-vanyā-

suhṛd-alakāntāli-paṭala-kāntā-

lika-nija-kāntā-milana-ratāntā |

rati-raṇa-raṅgodaya-kuca-saṅgo-

paṇa-paribhaṅgodita-vada-naṅgo-

ru-śara-nakhāṅka-kalita-śaśāṅkā-

vali-valitāṅkā-dhṛta-hariṇāṅkā-

nana-sudṛg-ullāsaka-pariphullā

caṭula-marul-lālita-bhuja-mallā-

hita-pariveṣṭa-praṇaya-sukheṣṭa-

pravalad-akaṣṭa-sva-radana-daṣṭa-

pramadavatī drāg-udita-sudhārdrā

caritam ihārdrā vahamati mud-drā-

vita-hṛdi yuñje'ruṇatara-guñje

lita-nava-kuñje ruvad-ali-puñje ||29||

|| vīra ||

—o)0(o—

### (viii)

### vañjulam[[9]](#footnote-10)

śrī-rādhekṣaṇa-sakhya-lakṣaṇa-rasa-svārājyam atyurjjitaṁ

prāpya svaira-malaṁ gato yad adharo bhrājiṣṇutāṁ jiṣṇutām |

nātha nyak-kurutām ayaṁ tava tataḥ sakhyāli-dṛṅ-modano-

mattāli-śrita-bandhu-jīvaka yaśaḥ-puñja nikuñjeśvara ||30||

kuñcita-kaca-viracana-dhṛta-campaka

luñcita-maṇi-sara-sad-atanu-kampaka |

rañjita-yuvati-surata-rasa-lampaṭa

gañjita-taḍid-abhinava-ruci-sampaṭa ||31||

|| vīra ||

snātotthitāṁ kalita-rañjita-cīna-cīra-

pāṇi-dvayoddhuta-kacāṁ cakitām akurvan |

kāntāṁ harir jayati valli-dalāvṛto’syā

vakṣoja-kaksa-sukha-vīkṣaṇa-sakṣaṇātmā ||32||

vilasa viśaṅkata bhuja-gata-saṅkata

jagad-atiraṅgala-carita-sumaṅgala |

śaśadhara-gañjaka mukha-ruci-rañjaka

kuruvaka-mañjula-vikasita-vañjula |

kusuma-sumaṇḍita śuci-rasa-paṇḍita

tanu-ruci-daṇḍita jaladhara-khaṇḍita |

taḍid-atisundara-vasana purandara-

dhanur-atinindaka-cala-śikhi-candraka-

nicaya-karambita-kaca-bhara-lambita-

maṇi-sara-kampaka-dhṛta-nava-campaka |

kalita-vikasvara-kala-gavalasvara

sutanu-jana-skhalad-upajaghana-sthala |

parihita-nīvy-abhihita-madana vyabhicarita-

java-sphurad-atikhara-niṣṭhura |

guru-jana-garjana-kaṭu-mukha-tarjana-

kṛta-gati-varjana-valad-upasarjana |

piśuna-visṛtvara-puru-valita-jvara

śamana-kṛta-krama-dhṛta-yuvati-bhrama |

kalapada-sañcita-caturima-vañcita-

kaṭutara-durjana-bhavana-samarjana |

kalita-sutalpaka-vilasad-analpaka-

madhurima-sandhita-madana-mud-andhita |

vara-tanu-kaṅkita-kuca-yuga-ṭaṅkita-

bhuja-parirambhaṇa-ruta-maṇi-kaṅkaṇa-

capalima-lambhana-janita-vikampana ||33||

|| vīra ||

vikacayad api rādhā-netra-nīlotpalāntaṁ

smita-sita-ruci-bimbaṁ sambhramād ujjihānam |

vyanamayad atha sā prācūkucat tat tadaivety

uditam anu sa jīyāt kunda-vallyā mukundaḥ ||34||

jaya kamalāgocara-para-bhāgo-

cita-nava-rāgopanata-kalā-go-

pana-cala-rāmā-mukha-vidhu-dhāmā-

mṛta-kala-nāmādita-nava-dāmā ||35||

|| vīra ||

nṛtyānte dhṛta-garvam uddhata-sakhi-prottejanāt svaṁ haṭhāj

jetuṁ dṛg-abhineṣyamāṇa-naṭanāveśāpta-śobhāṁ priyām |

kāñcī-kañcuka-gāḍha-bandha-kaṣaṇā-saṁsakta-pāṇi-dvayāṁ

paśyan svākṣi-yugaṁ hariḥ saphalayan diśyāt sa me vāñchitam ||36||

—o)0(o—

### (iśrut)

### bakula-bhāsuram[[10]](#footnote-11)

jaya jaya piñcha-mukuṭa rasa-sāgara sāgarasābhūṣaṇa-pada-ketana

ketana-kalpa-nikuñja-mahā-rata hāra-taralataratā-pratipādaka |

pāda-kamala-vara-lāsya-vilāsaka lāsa-kalā-kautuka-muditānta-ra-

tānta-ramita-taruṇī-mukha-mārjana mārjana para-kara-kamala-sukhātula |

khātula-vanitā-vṛnda-vimohana moha-nadī-plāvita-bhava-nārada |

nāra-daśā-prārthaka-kamalāsana lāsana-caraṇābja-parāgaka |

rāga-kalā-svara-mūrcchana-sañcaya sañcayanāśrita-sarva-vilakṣaṇa-

lakṣaṇa-maya-muralī-pariśīlaka śīla-kalita-guṇa-maṇi-pada-parvata |

parva-tarala-ramaṇī-kṣaṇa-nirvṛta nirvṛta-narma-vilāsa-hasa-priya |

sa-priya-bhṛṅgī-stuta-nava-mālaka māla-kadambaka-mañjula-rūpaka |

rūpaka-ramya-kavitva-kavīlita vīlita-śikhari-taṭāpta-mahā-rasa |

hāra-sahita-kuca-kañcuka-ghaṭṭaka ghaṭṭa-kalaha-khaṇḍita-susatī-vrata |

tīvra-tamaḥ-śamakāṅga-sadāmada dāma-darāndolana-gati-vibhrama |

vibhramad-antar-udita-bahu-sambhrama sambhrama-viślatha-nīvi-vadhū-jana |

dhūjanakekṣaṇa-koṇa-vinodana nodana-citra-caritra-virājana |

rāja-naṭopama-kaustubha-kandhara kandhara-sundara-gokula-jīvana |

jīvanajākṣa-samasta-sabhā-jana bhājana-kuñja-gṛha-śrita-devana

deva namo bhavate bhaya-bhedana ||37||

|| vīra ||

madhura-hasita-vidyā-drāvitāśeṣa-nārī

dhṛti-kaṭhina-bhujāṅgī-sañcayaḥ śaṁ cikīrṣuḥ |

śiśiratara-dṛg-ambhojāñcalenāmṛjaṁs tāḥ

sa rasayatu mukundaḥ kunda-dāmābhirāmaḥ ||38||

kalita-mukha-tāna lalita-sukha-gāna

janita-mati-moha vanita-rati-doha

calad-amala-māla jalada-sama-bhāla

naya catura-śīla jaya madhura-līla ||39||

|| vīra ||

mukha-caraṇam ekaṁ kampayan lampaṭatvaṁ

dadhad-adhi-taru-gātraṁ dharayaṁś cārayan svam |

nija-tanum anu netraṁ valli-gūḍhāmbujākṣī-

hasita-dṛśi ca yuñjan kuñja-nāthaḥ sa jīyāt ||40||

—o)0(o—

### (śrut)

### bakula-tuṅgam[[11]](#footnote-12)

ullasa mukunda kunda-vana-māla māla-mada-hāri hāri-ruci-kāya |

kāyana-vihāra hāra-latikānta kānta-maṇi-rāja-rājad-upakaṇṭha-

kaṇṭha kamalāsya lāsya-kṛta-bhūṣa bhūṣaṇaha-gāna gān avadhi-moda |

modaya bha-dakṣa dakṣa-matinārya nārya-pathasatva-satvara-hṛd-iṣṭa-

diṣṭa-mahilāga lāga-para-bhāga bhāgamala-dhīla-dhī-lalita-loka

loka-nanda-bhāla bhāla-vidhu-bimba bimba-subhagoṣṭha goṣṭhapa-samudra |

mudra-vara-candra candra-rasa-citra citraka-kapola pola-vana-hāsa

hāsa-sahacāri cārima-sadanta danta-rug-akanda kandara-suparva |

parvata-vilāsa lāsaka-maheśa he śaraṇa deva nātha ||41||

unnīta-vāma-kara-padma dhṛtāgra-śākhāṁ

rādhāṁ vilokya kusuma-pracayaika-tānām |

paścad-vivartita-mukhīṁ sahasā vidhitsur

vaṁśīṁ svaran jayati gūḍha-tanur mukundaḥ ||42||

nīrada-puñja śrīdhara-guñja

bhāsura-bhṛṅga kṣmādhara-śṛṅga-

sthātula-santas tvām abhajanta ||43||

|| nātha ||

pāṇir me’tra madīya-kiṅkiṇi-sakhaḥ cokūyate tena kiṁ

sadyaḥ sundari kiṅkiṇīm anu nijāṁ śāśaṅkamānekṣase |

jeghriye kamalaṁ vikāsya tava kiṁ cokupyate vā mukhaṁ

sākṣād ity atimañjulā tava hare vāṇī vraje bhrājatām ||44||

—o)0(o—

### (śruti)

### atha caṇḍa-vṛttasya sāmānya-bhedaḥ

veṇu-dhvānaka dhenu-svānaka

sāra-prītida sāra-śrī-mada |

dhāma-śyāmala bhāma-dhyānala

gopa-strī-kṛta-kopa śrīḍita |

hāsa-prodita rāsa-troṭita

māna-śleṣaṇa dāna-sveṣaṇa |

dāma-bhrājita kāma-prāmṛta

khela-kleśada hela-śleṣada |

bāla-kṣemada māla-premada

bhāla-sthālaka jāla-kṣālaka |

hāri-svedaka vāri-kṣepaka

bāta-prāhita śāta-drāgita |

bhāta-kṣmādhara rāta-svādara

loka-khyāpita tokatvāvṛta |

megha-tvāyita he’ghatrāvita

gopa-vrātaka bho patrānaka |

vāditrārata kāditra-nata

lokasthātula śoka-vyākula |

cāru-vyāpṛta kāruṇyāmṛta

dhāra prīṇaya sāra-śrī-maya ||45||

|| vīra ||

maṇi-sara-maha-dhāre kaustubhānarghya-dīpe

nija-ḥrdi vanamālā-toraṇe dhāmni nityam |

paricaya kamalāṅka-svarṇa-siṁhāsana-sthām

agha-hara vara-devīṁ rādhikāṁ tvaṁ sa-kāmaḥ ||46||

jaya kuṇḍala ruci-saṇḍala

śubha-gaṇḍaka jagad-aṇḍaka |

dava-khaṇḍana vara-maṇḍana

rati-paṇḍita tanu-daṇḍita

ghana-maṇḍala nava-daṇḍala ||47||

|| deva ||

vadana-madhurima-sadanaṁ calana-dalanaṁ karīndra-kīrtīnām |

hasitaṁ sudṛg-abhilaṣitaṁ haratu hare māmakaṁ hṛdayam ||48||

—o)0(o—

### (śrutii)

### mañjaryāṁ korakaḥ[[12]](#footnote-13)

nīla-saroja-kula-stuta-kāyaka

śīla-samṛddhi-jitākhila-nāyaka |

pītana-pīta-navāmbara nārada-

gīta-navodita-līla sadā mada |

māra-sahasra-jayi prabha-nāgara

sārasa-locana he guṇa-sāgara |

candana-citraka citra-lalāṭaka

manda-naṭan-nayanāñcala-hātaka |

kuṇḍala-tāṇḍavitac-chabi-puñjaka

tuṇḍa-lasad-dvijarāja-suguñjaka |

hāra-virājita-tuṅga-sadaṁsaka

sāra-vilāsa-bharāvadhi-śaṁsaka |

sarva-vilakṣaṇā-lakṣaṇa-maṇḍita

parva-viśeṣa-samarpaṇa-paṇḍita |

viśva-sabhājita-mañjulatā-rata

niśvasanollasad-ānamad-ānata-

tunda-ramāṅka-virājad-uraḥ-sthala

sundara-kaustubha-ratna-dhara-sthala |

nīrada-dāma-darorjita-dhūnana

dhīra-jagad-vanitā-mati-mohana |

matta-mataṅgaja-navya-gati-krama

sattama-nūpura-pūrita-vibhrama |

nṛtya-kalāti-vicakṣaṇa-mādana

kṛtya-kalāpa-parākhila-sādhana |

dharma-parāṅmukha-gopa-vadhū-dhṛta

bharma-padāṅadarāva-vaśīkṛta |

cārutarābja-parāga-bharādṛta

māruta-vellita-velli-dalāvṛta |

candraka-śobhita-cūla-sudhāmaya

mantra-kala-svana-vaṁśa vibho jaya ||49||

|| vīra ||

rādhā-kaṭākṣa-madhupāvali-pīta-bandhu

jīvādhara-dviguṇita-smita-sīdhu-pūraḥ |

līlāmbujaṁ kara-talena vikāśya jighran

kṛṣṇaḥ sa me hṛdaya-geham alaṅkarotu ||50||

pāda-pallava-bhā-saril-lava-

nīta-kharvata-rūpa-parvata |

māra-sustuta keli-vastuta

nātha-sarvaka śeṣa-parvaka

cāru-vikrama śīla-sukrama ||51||

|| vīra ||

valad-ghūrṇāpūrṇāruṇa-nayanam ākīrṇa-cikuraṁ

navālaktāraktālikam adhara-saktāñjana-rasam |

prage rādhā-bādhā-prakupita-sakhī-tarjitam alaṁ

hariṁ yuñje kuñje hṛdi kam api bhāvaṁ dadhati tam ||52||

—o)0(o—

### (śrutiii)

### mañjaryāṁ gucchaḥ[[13]](#footnote-14)

jaya kusuma-śāyakoddhata-yuvati-rañjita

prabalatara-ghūrṇitāruṇa-nayana-gañjita

bhramara-dhṛta-bandhu-jīva-ruci-rucirādhara

prasarad-uru-jṛmbhita-hnuti-catura-nāgara |

śrama-salila-rāji-yāvaka-sarasa-bhālaka

krama-vivṛta-viśvag-ālulita-lalitālaka |

prakhara-nakharāṅkitāruṇa-hṛdaya-khaṇḍita

praṇaya-bhara-vallabhā-kaṭu-raṭana-daṇḍita |

krakaca-nibha-cilli-tarjana-bahu-latā-dhuta

prakaṭa-śapathāvali-dhvanita-nija-sādhuta |

smara-samara-sūcaka-lapita-vana-dāmaka

grathita-bahu-cāturī-prativacana-sāmaka |

drutam asaralāli-nirmita-paṭima-vañcana

pratanu mama bhāvam acyuta manasi kañcana ||53||

|| vīra ||

smara-samara-vimardāmoda-mugdhaṁ tavāṅgaṁ

mamaka-nayana-nāsānandam uccair vyatānīt |

vitara vitara cāṭu prema-garbhaṁ priyo’si

śruti-sukham iti rādhā-gīr-dhutaṁ staumi kṛṣṇam ||54||

dṛṣṭa-smara-mada sṛṣṭa-śrama-pada

mṛṣṭa-praṇigada dhṛṣṭa-praṇayada |

siddha-pratibhaya viddha-sva-hṛdaya

vṛddha-klama-viyad-ṛddha-prabha jaya ||55||

|| vīra ||

indīvareṇa sakhi karṇam alaṅkuruṣvety

uktā nirañjanam udīkṣayate sva-netram |

tattvaṁ śṛṇoti na ca paśyati rādhiketi

vṛndoktito vidhurito vidhur astu bhūtyai ||56||

—o)0(o—

### (śrutiv)

### mañjaryāṁ gandhaḥ[[14]](#footnote-15)

dhṛṣṭa-vara māna-dava heti-bhara duna-nava

nīra-ruha-cāru-mukha rādhā-dhṛta-kheda-sukha-

mañju-pada-cāṭu-caya-bhāg-udita-śīla-maya-

līla nija-tāpa-gaṇa-sūci-samupakramaṇa

sādhu-caritāli-kṛta śānta-sudṛg aṅghri-dhṛta

cūḍa-vanitāsra-jala-sikta-kuca-kumbha-tala

mārji-śubha-pāṇi-tala labdha-makarāṅka-bala

maṅkṣu-hṛta-māna-dhana romaka-samudgamana

bodhita-vilāsa-rasa labdha-rati-kuñja-lasan

mañju-kusumāli-dala citra-mṛdu-talpa-tala

rūpa-puru-keli-viśad-aṅga suhṛdāli-dṛśam

aṅga sukhayānupadam iddha-ruci-candra-mada

hāri-caraṇābja-nakha dīvya-lalitāli-sakha ||57||

|| deva ||

jhanaj jhanad iti śruti plutim itā rate kiṅkiṇī

sanat sanad iti svanāśvasiti santatir vāṁ muhuḥ |

bhramad bhramara saṁbhramā pracala saurabhālir vibho

jhalaj jhalati bhātu me hṛdaya sampuṭe ratnavat ||58||

madana raṇaga sutanu daśana vidita vidita carita lalana

mukhara balaya kathita vitata sakala sakala nibhṛta surata

kalita vipina sadana śayana vilasa vilasa kamala nayana ||59||

|| dhīra ||

khapura sarasa vīṭīṁ carvayann āsya bhāsā

vara-tanu dhṛti garvaṁ kharvayan pītavāsāḥ |

subala bhuja śiroñcad vāma bāhuḥ sahelaṁ

madakala karigāmī bhāti citte’nuvelam ||60||

—o)0(o—

### (śrutv)

### vidagdha-tribhaṅgī[[15]](#footnote-16)

vṛndāraka-nati-vṛndādṛta-śubha-vṛndā-vipina-purandara kandara-

khelā-rata vara-helāvṛta sumahelā-mukha vidhu-bimbaka-cumbaka

gopī-guru-bhaya-lopī hita-sukha-ropī kṣaṇa-rati-nāyaka-śāyaka

gaṅgādhara-dhṛti-bhaṅgācita nava-raṅgāvana-muralīlita-śīlita

śarmālaya-guṇa-karmākṛti-dhara narmāmṛta-rasa-varṣaṇa-harṣaṇa

kṛṣṇā-taṭa-naṭa kṛṣṇā-sama-śara-tṛṣṇā-vidhuta-satī-vrata-tīvrata

rambhā-jayi-subhagam-bhāvuka guṇa-sambhāvita-mahilālasa-lālasa

rādhā-smara-śara-bādhā-hara sura-sādhāyaka-vacanāmala-dāmala

kāntā-maṇi naya nāntādara-lava-śāntākhila-dava-lakṣaṇa sakṣaṇa

rāmā-kuca-mukulā-māditatama kāmārbuda-mada-dāruna-vāraṇa

bālārpita-vanamālā-sulalita kālā-guru-rasa-vāsita bhāsita-

śīlodita-nija-līlonnata nava-nīlotpala-ruci-jāla sadālasa

devābhilaṣita-sevām aviratam evādiśa karuṇālaya pālaya ||61||

|| vīra ||

cañcad-barha-virāji-tiryag-aruṇoṣṇīṣāvanaty-unnati-

bhrāmyat-kandharam ucchalat-sva-radana-dyotānubiddha-smitam |

sakhyāṁsāhita-vāma-bāhu-valayad-rādhā-vitarkāvali-

karṇākarṇi-vacaḥ prabhor vijayatāṁ goṣṭhādhirathyāntaram ||62||

manda-maruc-cala-pīta-cela

śanda sakhī-vraja-gīta-khela |

yuñjad-ali-vraja-śobhi-māla

kuñja-gṛha-śrita-keli-jāla ||63||

|| vīra ||

naṭan-maṇi-saraṁ truṭad-valayam ucchalat-saurabhaṁ

kvaṇat-kanaka-nūpuraṁ vraṇita-mukta-dhārādharam |

skhalat-kaca-bharaṁ dara-śrama-kapāli sa-preyasī

bhavān madana-ramyatāṁ dadhad-adhīśa raṁramyatām ||64||

—o)0(o—

### (śrutvi)

### atha sāptavibhaktikī kalikā[[16]](#footnote-17)

mukha-vidhur iṣṭaḥ sudṛg-abhimṛṣṭaḥ

smara-mada-dhṛṣṭaḥ sa bhavatu dṛṣṭaḥ |

suvalita-hastau kari-kara-śastau

rati-kalitas tau yuvatibhir astau |

śrita-bahu-dāsā jagad-abhilāṣā

madhurima-vāsāḥ syur iha vilāsāḥ |

guṇam abhidheyaṁ tam aparimeyaṁ

jagati sugeyaṁ raṭati vareyam |

vraja-bhaya-daraṇau lasad-ābharaṇau

lavaṇima dharaṇau praṇuve caraṇau |

tāṁs tara-sārāṁś caturima-bhārān

mama hṛd udārān bhajatu vihāran |

dayita-savayasā saha-vara-mahasā lasa

sahasa-rasāmṛta-maya-vacasā pravihara |

tābhyāṁ sutanu-dhṛtābhyāṁ smara-vaśagābhyāṁ

tair jaya-dakṣair yuvati-dhṛti-kṣaiḥ |

pariṣada-lakṣaiḥ pracala-kaṭākṣaiḥ

sudṛg abhilaṣate vanam adhivasate |

tad atimadābhyāṁ vitarati tābhyāṁ

svam api naṭābhyāṁ tava nayanābhyām |

sudṛg-uditebhyaḥ smara-vilasitebhyas

tad iha tvam ebhyaḥ pramila sitebhyaḥ |

rati–sukha-bharitāt tad-atula-caritān

na phalam udārāt param iha sārāt |

trasyati tābhyāṁ rati-mugdhābhyāṁ

khara-nakharābhyāṁ tavaka karābhyām |

prakharatarebhyo madana-śarebhyo

'vasi bata tebhyaḥ sutanum itebhyaḥ |

pratitatamasya pratipadam asya

svam iva varasya tvam asi rasasya |

smara-raṇa-calayor naṭa-rasa-kalayor

jhaṣa-kuṇḍalayor yugam eva kalaya

vraja-bhuvi vasatāṁ ratim abhilaṣatām |

śaraṇam asi satāṁ tasmin bhagavati līlāṁ kurvati

parama-kṛpāvati matir astu bhavati |

tava mṛdutarayor aruṇādharayoḥ

khapura-surasayoḥ sudṛg atirasayor |

ullasiteṣu pramadaya teṣu

smita-kusumeṣu prema-pradeṣu |

svāntaṁ puru-daya nava-nava-rasa-maya-

carita nikhila-naya-mandira jaya jaya ||65||

|| vīra ||

svīyaṁ kauśala-sūcakena kuṭilālokena kīrṇo’py alaṁ

kurvann eva kapolayor makarike gāndharvikāyāś ciram |

prasvinnāṅgulir ādiśa prabhu-vara tvaṁ māṁ kṛpā-vāridhe

yena tvām abhivījayāni valitānandāśru sa-preyasīm ||66||

jaya śubha-līlāmṛta-rasa-līlā-

maya-bhavad-āli-parijana-pālīm

anugaṇanāyām aham api yāyām

iti bhava-pāśāvṛta-matir āśām

api racayeyaṁ phalatu mameyam ||67||

|| nātha || vīra ||

madhura-rasa-kṛtārthī-kāri-hārīṣṭa-līlaḥ

praṇayi-sujana-ceto-vapra-viplāvi-śīlaḥ |

kṣaṇa-ruci-ruci-kāntā-kānti-saṁmarda-dhīlaḥ

sukhayatu mudiro’smān meduraḥ ko’pi nīlaḥ ||68||

rādhā-mādhava-sādhu-sādhana-sudhā-dhārā-dhurā-dhāriṇāṁ

dhātā sā tam iyaṁ nutiḥ pratipadaṁ prīti-pratānā satām |

atrādhiṁ vidhuvan dharādhara-dharo dhārā-dharendra-dyutiḥ

sadyaḥ sa dyatu yady avadyam adhipady ādy-anta-madhyāntagaḥ ||69||

śrīmad-rūpa-padābja-dhūlim alike nityaṁ dadhe yā manāg

ghrātā hṛn-madhupaṁ mamānayad aho kṛṣṇāṅghri-tṛṣṇāṅghripam |

yaḥ saṁsāra-mataṅgajāṅga-madirāṁ vyasmārayat svai rasair

yad-gandhāṇu-lavo'pi karṣati dhṛtottarṣaṁ munīndrān api ||70||

ṣodaṣabhiḥ kalikābhiḥ pūrṇāmṛta-raśmi-maṇḍalīveyam |

virudāvaly adhi-kuñjaṁ sa-rādhā-mādhava-mude bhūyāt ||71||

viyan-nabhaḥ-kāraka-candra-saṅkhye

śāke śūcau sūrya-dine śudarśe |

nikuñja-kelī-virudāvalīyaṁ

rādhā-saras-tīra-bhuvi vyarājīt ||72||

iti mahā-mahopādhyāya-śrī-viśvanātha-cakravarti-viracitā

nikuñja-keli-virudāvalī samāptā

—o)0(o—

(23)

**surata-kathāmṛtam**

(ārya-śatakam)

[mūla-granthasya kendrīya-ślokaḥ—

kadāhaṁ seviṣye vratati-camarī-cāmara-marud-

vinodena krīḍā kusuma-śayane nyasta-vapuṣau |

daronmīlan-netrau śrama-jala-kaṇa-klidyad-alakau

bruvāṇāv anyonyaṁ vraja-nava-yuvānāv iha yuvām ||

utkalikā-vallarī 52]

śrī-kṛṣṇa uvāca—

citram idaṁ nahi yad aho vitarasy adhara-sudhāṁ nikāmaṁ me |

ati kṛpaṇo’pi kadācid vadānyatamatāṁ janaḥ priye dhatte ||1||

layam api na yāti dāne pratyuta ṛddhiṁ rasādhikāṁ labhate |

adhara-sudhottama-vidyāṁ vibudha-varāyādya me dehi ||2||

svānte bibhrati bhavatīṁ svānte vāsiny atisnigdhe |

mayi kim apūrvāṁ nādās tvam imāṁ ca yasmād viduṣy aho tatra ||3||

śrī-rādhāha—

kula-ramaṇī-tati-lajjā-nirmūlana-tantra-kauśalodgāraiḥ |

prathayasi kim u nija-garvaṁ jñātaṁ pāṇḍityam asti te tatra ||4||

daivād vipakṣatām api mayi yāntyā bata mamaiva sahacaryā |

nyastāhaṁ tava haste katham atra garvo bhaven na te ||5||

ayam api paramo dharmaḥ ślāghā mahatī taveyam eveṣṭā |

yauvana-phalam api cedaṁ kulā-balā-pīḍanaṁ yad aho ||6||

śrī-kṛṣṇa āha—

smara-narapati-vara-rājye dharmaḥ śarma-prado’yam ādiṣṭaḥ |

vatsyāyana-muni-nirmita-paddhaty-uktānusāreṇa hi ||7||

api ca—

atra pramāṇam iṣṭaṁ cen mad-ukte’pi na manyate kiñcit |

bharata-muneḥ kila śāstraṁ śāstrāntaram atra ko gaṇayet ||8||

vidyuti vidyuti-dāyī ślāghāṁ manute payodharaḥ svīyām |

vidyud api svāṁ suṣamāṁ payodhare ślāghayaty adhikām ||9||

śrī-rādhāha—

govardhana-giri-kandara-vāsī harir asīti śrutaṁ katidhā |

kula-bālā-hariṇī-tatir athāpi gacchaty ato na te doṣaḥ ||10||

kiṁ kurmaḥ svācarito dharmas tyaktuṁ kathaṁ punaḥ śakyaḥ |

dinakara-pūjana-vidhir iha kusumāvacaye pravartyate ||11||

śrī-kṛṣṇa āha—

vṛndāraṇya-purandaram api māṁ na girāpi karhicin manuṣe |

sūryārādhana-garvas tad ayaṁ rādhe na te bhavet kharvaḥ ||12||

govardhana-giri-dhāraṇa-kāraṇam ojo na te’dhikaṁ manute |

tava savayas-tatir api sa tavaika-kuca-śaila-garveṇa ||13||

śrī-rādhāha—

na kila kucau mama śailau paśyāmbuja-korakau navotpannau |

na tayor dalanaṁ marakata-śilānibhenorasā’dya te yogyam ||14||

kaustubha-maṇir atitaralaḥ sarala-matiḥ punar ahaṁ kula pramadā |

tad alam anena dhinotu tvāṁ nija-sadṛśaṁ bhṛśaṁ hṛdi-sthas te ||15||

śrī-kṛṣṇa āha—

satyam ayaṁ bhaya-taralaḥ kaṇṭha-taṭāntaṁ mama priye śrayate |

dayate tava kuca-dvayam adhikaṁ sammardayaty aho sadyaḥ ||16||

śrī-rādhāha—

tava khara-nakhara-vidāraṇa-sahanaṁ kucayor iyaṁ varā śaktiḥ |

kim atra sambhavati sphuṭam anayoḥ sva-bala-prakāśanāṭopaḥ ||17||

śrī-kṛṣṇa āha—

mama khara-nakhara-mahāṅkuśa-ghātād api śata-guṇaṁ balaṁ labdhvā |

kolād iva kuca kumbhau mamārdayato bhṛśaṁ priye paśya ||18||

śrī-rādhāha—

kuca-padma-kuṭmala-yugaṁ mardayati tvāṁ nijāti-daurātmyāt |

vṛndāvana-vara-sindhura nanu dayase tvaṁ nisarga-kāruṇyāt ||19||

śrī-kṛṣṇa āha—

tanvāte mudam uccais tāvaka-kuca-korakau yad imau |

nakha-candrodayam adhi kiṁ sva-yogyam atulaṁ na śobhate priye ||20||

śrī-rādhāha—

nakharānām atikharatā-ratāya te tāvakena kila vidhinā |

vraja-vanitānām arucya ruṣeva niramāyi kiṁ nūnam ||21||

śrī-kṛṣṇa āha—

kusumād api mṛdulāṅgyāḥ kucayor evāsti hanta kāṭhinyam |

iti tan niṣkāśayituṁ kṣuṇatti nakharāvalī caturā ||22||

śrī-rādhāha—

hanta kṛtaṁ bata kim idaṁ surata-rasonmada-kula-striyāḥ kadanam |

hārās truṭitāḥ kāñcī galitā skhalitā tathaiva me veṇī ||23||

śrī-kṛṣṇa āha—

hārā balād uru-bhārāḥ kṛśam api madhyaṁ ca nahyate kāñcī |

cikura-kadarthana-bhūtā veṇī tad imā rakṣituṁ na yogyāḥ ||24||

śrī-rādhāha—

ūdho yena girīndras tam api na vahato mamoraso bhāraḥ |

hārair bhūṣaṇa-bhūtair abhūd iyaṁ sneha-mudrā kim ||25||

kuca-giri-vahana-paṭutvaṁ kṛśam api madhyaṁ yato balād dhatte |

maṇimaya-kāñcī-bandhād eva tam ṛte dṛḍhatā’sya kena syāt ||26||

utkarṣaṇāv ākarṣaṇa-paryāyodita-parasparāsaktyā |

prītir iyaṁ kila veṇī-cikurāṇāṁ na ca kadarthanaṁ vācyam ||27||

śrī-kṛṣṇa āha—

satyam ahaṁ giridhārī kara-nalinābhyāṁ giri-dvayaṁ dhāsye |

madhyasyātra paṭutvair alaṁ balaṁ kila mamaivāstām ||28||

cikurāṇām api veṇyāḥ parasparāsaktiḥ sūcitā |

prītyā kiṁ phalam iha yadi paricaraṇaṁ te na kurvanti ||29||

veṇī-bandha-vimuktaś cikura kalāpo’tra vellito marutā |

cāmaratām upayātaḥ svinnāṅgīṁ vījayaty aho bhavatīm ||30||

śrī-rādhāha—

āviskṛta puru śilpaṁ sakhyā me bahu vilambato racitam |

citrakam alika-taṭe tat-kṣaṇena vidhvaṁsitaṁ bhavatā ||31||

śrī-kṛṣṇa āha—

smita-mukhi rucārdha-vidhunā sucāru-bhālena me milanty eṣā |

tvad-alika-vidhu-rekhā’smai premnā’rpayati sma sarvasvam ||32||

śrī-rādhāha—

gaṇḍa-taṭe mama makarī śyāmā saralāti-citritāpy abalām |

makara-dvaya-tāṭaṅkaś capalo dhṛṣṭaḥ kadarthayaty enām ||33||

śrī-kṛṣṇa āha—

ramaṇi mama śruti-yugalaṁ tvad udita-saudha-dravaiḥ plutaṁ tad api |

dvi-guṇita-tṛṣṇaṁ jātaṁ lolupatāyāḥ svarūpam evaitat ||34||

śrī-rādhāha—

lolupa-cūḍāmaṇir asi tavāṅga-vṛndaṁ ca lolupaṁ yad ayam |

man-nayanākta-masīm apy adharo rāgī sva maṇḍanaṁ kurute ||35||

śrī-kṛṣṇa āha—

bandhūkāntara-vartinam alinam ivāyaṁ masī-dravaṁ dhṛtvā |

akṣṇor eva mudaṁ te tanute tad imaṁ kim ākṣipasi ||36||

śrī-rādhāha—

vande tava parihasitaṁ kaṁ devaṁ paricarasy aho nibhiṛtam |

yat prasādād adhītā saurata-vidyāti-cāturī-dhārā ||37||

śrī-kṛṣṇa āha—

tava jaghanottama-sadanaṁ sarasaṁ devaṁ samupacarāmy atulam |

nibhṛta-nikuñja-gṛhasthaḥ prati dinam ucitādhikāra evāham ||38||

śrī-rādhāha—

satyam ataḥ svārūpyaṁ labdhvā dṛptaḥ kulābalā-nalinīḥ |

malinīḥ kuruṣe kā tava nayane patitā svakaṁ patiṁ bhajatām ||39||

śrī-kṛṣṇa āha—

sakhi tava nirāvṛtāny atirucirāny aṅgāny atīva saṅkucanti |

samprati man-nayanāntar viśanti mandākṣa-magnāni ||40||

śrī-rādhāha—

dhṛṣṭatame tava nayane yan mitraṁ kaustubho dyutiṁ tanute |

tad iha mad-aṅgāny adhunā śaraṇaṁ yāntu tvad-aṅgānām ||41||

śrī-kṛṣṇa āha—

hitvā satṛṣa-dṛśau mama vairād iva kaustubhaṁ parābhūya |

viśati tava stana-yugalaṁ mad-dhṛdayāntaḥ sva-vikramaṁ bibhrat ||42||

śrī-rādhāha—

kaṭhinatamaṁ tava hṛdayaṁ kuca-yugam api me pratīyate kaṭhinam |

tad ucitam anayor milanaṁ yogyaṁ yogyena yujyate yasmāt ||43||

śrī-kṛṣṇa āha—

mad-uraḥ pakṣa-gatā tvaṁ mama yady akṣnor vipakṣatāṁ kuruṣe |

tad api tayos tvad-vadanaṁ prakāma-subhagaṁ mudaṁ tanute ||44||

śrī-rādhāha—

svacchandaṁ yadi ramase ramasva tatrābalāsmi kiṁ kuryām |

kṣipasi dṛśaṁ yad alajjaṁ mad-apaghane tat kathaṁ sahe kulajā ||45||

śrī-kṛṣṇa āha—

yadi mama dṛṣti-cakoryā vidhu-mukhi naivopalabhyase daivāt |

hṛdaya-gṛhe khelasy api tathāpi hā jvalayasi prasabham ||46||

śrī-rādhāha—

tava bhuja-yuga-dṛḍha-bandhaṁ vāmāpīhe’nyathā bhavan-nayane |

nistrapa-śiromaṇe māṁ trapāmbudhau pātayiṣyataḥ prakaṭam ||47||

śrī-kṛṣṇa āha—

tvan-nayane ca mad-akṣṇor antevāsitvam icchataḥ kintu |

garvād iva na ca paṭhataḥ prakaṭaṁ prauḍhiḥ kiyato aho yad iyam ||48||

śrī-rādhāha—

cetaḥ sphuṭati svayaṁ ca tathāpi nayane na tādṛśe bhavataḥ |

sādhvīnām iyam ucitā eva nisarga-trapākulatā ||49||

śrī-kṛṣṇa āha—

samprati satyaṁ brūṣe trapāvatīnāṁ śiromaṇis tvam asi |

vatsyāyana-tantroktaḥ sādhvīnām ayam eva dharmaḥ ||50||

śrī-rādhāha—

yady apy arundhatī sā sādhvī-gaṇa-gaṇya-gauravā jagati |

dharmam imaṁ pāṭhayituṁ tām api śaknoti te nayanam ||51||

śrī-kṛṣṇa āha—

rāḍhe dviguṇita-śobhaṁ mad-āsya-paṅkeruhaṁ dhruvaṁ pibatu |

sampraty api nija-locana-madhukara-yugaṁ kiṁ na sarvathā diśasi ||52||

śrī-rādhāha—

lāvaṇyādbhuta-vanyām ayaṁ tvad-aṅgaṁ na śīlayaty adhikam |

locana-śaphara-yugaṁ mama dṛg-anta-jālaṁ yadā nu tat kṣipasi ||53||

śrī-kṛṣṇa āha—

nūpura-maṅgala-vādya-jñāpita-manasija-nṛpotsavāmodaḥ |

tvaritam upayāti ali-vandī kīrtiṁ ca tava prathayan virājate ||54||

śrī-rādhāha—

dayita nṛpo’sy anubhūtaḥ satyaṁ manasija-paraḥ-śatānāṁ tvam |

diśi diśi satīṣu vikrama-vijayaṁ śaṁsati tavaivāyam ||55||

śrī-kṛṣṇa āha—

surata-mahā-makha-bherī tri-jagati garjaṁs tavaiṣa nūpuraḥ |

tarjati garvavatīs tāḥ prakāmam amarāṅganā api prasabham ||56||

śrī-rādhāha—

ramaṇa-mahodita-mada-bhara-mattāhaṁ kiṁ bravīmi te caritam |

stauṣi muhur nūpuram api nūpura-mātrāvaśiṣṭa-bhūṣāyāḥ ||57||

śrī-kṛṣṇa āha—

kiṁ kathyase svayaṁ bata ramaṇa-mahe tvaṁ samuddhatā satyam |

mada-bhara-matta yan nija-parihita-vāso’pi kuruṣe smarasāt ||58||

śrī-rādhāha—

sa kila taveṣṭā devatā madanaḥ śraddhāvatīr ato yuvatīḥ |

upadiṣyaitan mantraṁ śiṣyāḥ kuruṣe vitīrṇa-sarvasvāḥ ||59||

śrī-kṛṣṇa āha—

tvayi punar asau rasajñaḥ smaro’pi ropita-mudā vasati |

yad idaṁ kuca-hāṭaka sampuṭa-yugam asya sarvasvam ||60||

śrī-rādhāha—

evaṁ cet katham anayoḥ kañcukam atha mauktikaṁ lasad-dhāram |

mṛgamada-carcāṁ dalayasi kalayasi ca kaṭhina-karāghātam ||61||

śrī-kṛṣṇa āha—

sva-dhana-vyavahṛti-samaye hāṭaka-maya-samputasya yad dṛṣṭaḥ |

maṅgala-bhūṣaṇa-vasanodghāṭo mukha-dārḍhyataḥ nakhāghātaḥ ||62||

śrī-rādhāha—

tad vyavahartā punar atha kṛtvā dvi-guṇita-susambhāram |

āvṛtyātirahaḥ-sthaṁ kurute sampuṭam idaṁ ca bho dṛṣṭam ||63||

śrī-kṛṣṇa āha—

smara-maṇi-sampuṭa-kuca-yugam adhunāpy uttānam asti tat-kānte |

hṛdaya-gṛhaṁ mama pūraya kṛtvā’dho mukham idaṁ mahā-ratnaiḥ ||64||

śrī-rādhāha—

vidhinā vimṛśya nihitaṁ yāsām abaleti nāma yuktārtham |

tāsāṁ kuca-sampuṭayor adho mukhī kṛti-vidhau kva vā śaktiḥ ||65||

śrī-kṛṣṇa āha—

kati na karagraha-vidhinā kuca-sampuṭakāntarāhṛta rādhe |

moda-maṇīnāṁ tatayas tad api na me pūryate hṛdayam ||66||

śrī-rādhāha—

vraja-vanitāḥ śata-koṭyas tavaiva tāḥ paṇḍitāś ca rati-tantre |

hṛdayaṁ tad api ratau bata raṅkatamatvaṁ na te tyajati ||67||

śrī-kṛṣṇa āha—

smara-śikhi-tapte mama hṛdi sukumāryas tāḥ viśantu kiṁ mugdhāḥ |

tvam atisamarthā prasabhaṁ praviśya rājasi sadaivaikā ||68||

śrī-rādhāha—

tad aye sva-raṅga-dāne svar-aṅganās tāḥ samānaya kṣipram |

tat-tan-nāma gṛhītvā muralī-gāne tavātra ko yatnaḥ ||69||

śrī-kṛṣṇa āha—

nandana-vana-kusumāñcita-śiro’pi dhartuṁ nijātyayogyatayā |

tava pada-nakha-tala-savidhe lajjaṁ te sura-varāṅganā api tāḥ ||70||

śrī-rādhāha—

nābhī-vivara-varān me samudgateyaṁ na kānta-romālī |

kintu prakupita-bhujagī tad-unmukhaṁ kim u cikīrṣasi sva-karam ||71||

śrī-kṛṣṇa āha—

tava romālī-bhujagīṁ khelayituṁ mat-karaś calaty abhitaḥ |

bhavad-akhilāṅga-gatāny api romāny udyānti kiṁ roddhum ||72||

śrī-rādhāha—

mad-akhila-gātra-bhaṭā api yataḥ parābhavam avāpya muhyanti |

smara-raṇa-matte tvayi kiṁ bata romnāṁ yujyate yuddham ||73||

śrī-kṛṣṇa āha—

vayam atikṛśāś ca tad api prabhavāmodgama-vidhāv iti prakaṭam |

bhavatīm udgama-caryāṁ roma-bhaṭāḥ smarayanty aho caturāḥ ||74||

śrī-rādhāha—

rati-rasa-paravaśa ! sahate te’tathyaṁ kiṁ me tanor anvayaḥ |

ramayasva ativāmām api tāṁ na ca dayase kāntyā vedayase ||75||

śrī-kṛṣṇa āha—

smara-śara-rādhe rādhe samare samarekhayāñcite dvitaye |

iha bhavad-aṅga-mad-aṅge pratibhaṭam adhunā dhunānes tām ||76||

śrī-rādhāha—

prasvedāmbu vamantī ghana-rasa-sikteva gātra-vallī me |

dalito lalitākalpas talpaś ca khaṇḍito no vā katidhā ||77||

śrī-kṛṣṇa āha—

madana-ghanāghana eṣa sveda-miṣād varṣatīha tanu-vallīm |

ghana-rasa-bharaiḥ pratipadam udita-lasat-korakāṁ kānte ||78||

śrī-rādhāha—

priya tava taruṇima-jaladher avadher anveṣaṇaṁ kathaṁ kurutām |

mahilā-mati-makarī tad viramyatāṁ ramyatāṁ rataṁ yātu ||79||

śrī-kṛṣṇa āha—

atiniḥśvasita-samīraṇa-vegād dvi-guṇībhavan-mahā-vīcim |

keli-sudhā-saritaṁ nau mānasa-kariṇau muhur muhur bhajatām ||80||

śrī-rādhāha—

khelati manaḥ-karī te satyaṁ prakaṭaṁ sa lakṣyate kintu |

tatraikyaṁ mama manaso brūṣe ko’trābhiprāyas te ||81||

śrī-kṛṣṇa āha—

śrīman-madana-surottama-sevā samsiddhaye tu nau manasī |

aikyam avāpya tvarayā tatra ca sāyujyam īhete ||82||

śrī-rādhāha—

svasminn eva tanor mama manasaś cāpy ekadaiva sāyujyam |

prasabhaṁ kuruṣe deva tvam eva sākṣān mahā-madanaḥ ||83||

śrī-kṛṣṇa āha—

sarvasvātma-samarpaṇa-kāriṇyai te mudā māraḥ |

svīyāṁ mauktika-mālām alike sveda-kaṇa-vyājād datte ||84||

śrī-rādhāha—

tvad-alaka-nikaras tām api nītvā stimyati haṭhād ayaṁ capalaḥ |

madana-prasāda ity atibhāgyaṁ saṁślāghate svīyam ||85||

śrī-kṛṣṇa āha—

tāmbūlāmṛta-rasa-lava-lābhenaivātra garvite bhavan-nayane |

antar-bahir api tad-rasa-mudite gaṇḍe kathaṁ nu me hasataḥ ||86||

śrī-rādhāha—

yat sūcayasi rasa-priya tad idaṁ svenaiva pāṭhitaṁ tantram |

svayam eva vyācaṣṭe sa bhavān iti kila namas tubhyam ||87||

śrī-kṛṣṇa āha—

man-mukha-paṅkeruham api citram idaṁ yad vikāśayasy adhikam |

guṇavaty atisurabhitena sva-vadana-sudhākara-sudhā-draveṇa hi ||88||

śrī-rādhāha—

nīla-nidher bata poto bindu-vyājena rakṣitaś cibuke |

tam api ca bhavad-adharo’yaṁ hṛtavān iti kati mṛṣāmy anayam ||89||

śrī-kṛṣṇa āha—

anurāgiṇam api sāgasam adharaṁ me daṇḍayasy ataḥ kopāt |

radanāstreṇa tad apy abhimanute labdha-prasādam evāyam ||90||

śrī-rādhāha—

adhi radana-cchandanaṁ me sva-radana-kīrtiṁ na kiṁ vicārayasi |

yuvatī-sabhāsu citraṁ trapākulatamateyaṁ nu mayi sṛṣṭā ||91||

śrī-kṛṣṇa āha—

viṣamāśuga-raṇa-raṅge svāṅgenātula parākramā kramase |

darśaya bhuja-balam ayi bho mayi te dayite guṇāvalī phalatu ||92||

śrī-rādhāha—

tanvīm api tanum etāṁ muhur atidārḍhyena veṣṭayate |

tvad-bhuja-bhujāṅga-pāśaḥ śvāso me kevalaṁ valate ||93||

śrī-kṛṣṇa āha—

samprati sākṣātkāro madanasya syād itīva jānīmaḥ |

yan naś cetas tvarate nirupamam atraika-bhāvāya ||94||

śrī-rādhāha—

tāṇḍava-paṇḍita nitarām alam adhyāpana-śrameṇa te |

mad-apaghanāḥ svayam ete cāraṇa-caryāsu yānti naipuṇyam ||95||

śrī-kṛṣṇa āha—

madana-mahā-ghana-ghūrṇāghrātāny aṅgāni nau priye yugapat |

śvāsodita-jaya-caturima-bharam anyonyaṁ diśanti sonmādam ||96||

(śrī grantha-kartāha— )

locana-mīna-catuṣṭayam adhunā niṣpandatām urīkurute |

rasa-bhara-vismaya-matte naisargika-ceṣṭita-smṛtiḥ kiṁ syāt ||97||

candana-nalada-sudhāṁśu-drava-maya-jala-yantra-veśma-madhya-sthe |

sthala-jalaruha-dala-kalpita-talpe’suptāṁ rata-śrāntau ||98||

krama-valitair niḥśvasitaiḥ surabhayatoḥ svāminor athānyonyam |

nidrā-vṛddhim avetya pramoda-sindhāv ayaṁ janaḥ plavatām ||99||

surata-kathāmṛtam ārya-śatakaṁ nata-kandharo jano juṣatām |

rata-sukha-dhāma-gavākṣa-śrita-nayanaḥ svāminor aho kṛpayā ||100||

praviśatu śanaiḥ śanair atha mūkita-nūpuraṁ janas tatra |

gātre nibhālya yūnoḥ sva-valaya-rājīṁ pidhāya badhnātu ||101||

kampana-cakitair alibhis tyaktum aśakyena tāla-vṛntena |

vījayatu śrama-salilaṁ pratyaṅgaṁ śoṣitaṁ nirūpayatu ||102||

rādhā-kuṇḍa-taṭa-vāsa-mahā-sampadaṁ madaḥ so’yam |

kim u vāñchitam atidurlabha-vastuni tam ṛte mamāstu sambhāvyam ||103||

aṣṭamak adhika-rahasya-vyañjakaṁ mathnan nibadhyate’tra śatake |

tādṛśa-bhāva-vibhāvita-hṛdayenaivāstu tat sevyam ||104||

kha-viyad-ṛtu-kṣamā-gaṇite śāke vṛṣa-saṁsthite divādhīśe |

surata-kathāmṛtam udagad udayatāṁ ca bhakta-hṛn-nabhasi ||105||

iti mahā-mahopādhyāya-śrī-viśvanātha-cakravarti-viracitaḥ

surata-kathāmṛtaṁ samāptam ||

—o)0(o—

(24)

### śrī-nandīśvarāṣṭakam

sākṣān mahattama-mahā-ghana-cid-vilāsa-puñjaḥ svayaṁ śikhari-śekharatām upetaḥ |yatreśvaraḥ sa khalu nandati yena vetinandīśvaraḥ sa mada-manda-mudaṁ dadhātu ||1||brahmāṇḍa-vapra-gata-loka-nikāya-śasya-santarpi kṛṣṇa-caritāmṛta-nirjharāḍhyaḥ |parjanya-santati-sukhāspada-pūrvako yonandīśvaraḥ sa mada-manda-mudaṁ dadhātu ||2||yat-saubhagaṁ bhagavatā dharaṇī-bhṛtāpina prāpyate sura-giriḥ sa hi ko varākaḥ |nandaḥ svayaṁ vasati yatra sa-putra-dāronandīśvaraḥ sa mada-manda-mudaṁ dadhātu ||3||yatra vrajādhipa-purā-pratima-prakāśa-prāsāda-mūrdha-kalaśopari-nṛtya-raṅgī |barhīkṣyate bhuvi jayadhvaja-ketu-bhūtonandīśvaraḥ sa mada-manda-mudaṁ dadhātu ||4||yac chṛṅga-saṅgata-sugandha-śilādhirūḍhaḥkṛṣṇaḥ satṛṣṇa-nayanaḥ parito vrajābjam |ālokyate dvi-ṣaḍ-udāra-dālāṭavīs tā nandīśvaraḥ sa mada-manda-mudaṁ dadhātu ||5||jigye yadīya-taṭa-rāji-saroja-rāji-saurabhya-mañjula-saro-jala-śīkareṇa |trailokya-varti-vara-tīrtha-yaśo rasaughairnandīśvaraḥ sa mada-manda-mudaṁ dadhātu ||6||yat-tīra-saṅgi-pavanair abhimṛśyamānāḥsyuḥ pāvanā api janāḥ sva-daśāṁ pareṣām |sā pāvanākhya-sarasī yadu-patya-kāyāṁnandīśvaraḥ sa mada-manda-mudaṁ dadhātu ||7||kṛṣṇākhyam asti mahad-ujjvala-nīla-ratnaṁsūte tad eva vasu tat svabhuvaiva dṛṣṭam |tal labhyate sukṛtinaiva yadīya-sānaunandīśvaraḥ sa mada-manda-mudaṁ dadhātu ||8||durvāsanā-śata-vṛto’pi bhavat-prayatnaḥpadyāṣṭakaṁ paṭhati yaḥ śikharīśa tubhyam |kṛṣṇāṅghri-padya-rasa eva sadā sa-tṛṣṇametaṁ janaṁ kuru guru-praṇayaṁ dadhānam ||9||iti mahā-mahopādhyāya-śrī-viśvanātha-cakravarti-viracitāśrī-nandīśvarāṣṭakaṁ samāptam—o)0(o—

(25)

### śrī-vṛndāvanāṣṭakam

na yoga-siddhir na mamāstu mokṣo

vaikuṇṭha-loke ’pi na pārṣadatvam |

premāpi na syād iti cet tarāṁ tu

mamāstu vṛndāvana eva vāsaḥ ||1||

tārṇaṁ janur yatra vidhir yayāce

sad-bhakta-cūḍāmaṇir uddhavo’pi |

vīkṣyaiva mādhurya-dhūrāṁ tad asmin

mamāstu vṛndāvana eva vāsaḥ ||2||

kiṁ te kṛtaṁ hanta tapaḥ kṣitīti

gopyo’pi bhūmeḥ stuvate sma kīrtim

yenaiva kṛṣṇāṅghri-padāṅkite ’smin

mamāstu vṛndāvana eva vāsaḥ ||3||

gopāṅganā-lampaṭa-taiva yatra

yasyāṁ rasaḥ pūrṇatamatvam āpa |

yato raso vai sa iti śrutis tan

mamāstu vṛndāvana eva vāsaḥ ||4||

bhānḍīra-govardhana-rāsa-pīṭhais

trī-sīmake yojana-pañcakena |

mite vibhutvād amite ’pi cāsmin

mamāstu vṛndāvana eva vāsaḥ ||5||

yatrādhipatyaṁ vṛṣabhānu-putryā

yenodayet prema-sukhaṁ janānām |

yasmin mamāśā balavatyato’smin

mamāstu vṛndāvana eva vāsaḥ ||6||

yasmin mahā-rāsa-vilāsa-līlā

na prāpa yāṁ śrīrapi sā tapobhiḥ |

tatrollasan-mañju-nikuñja-puñje

mamāstu vṛndāvana eva vāsaḥ ||7||

sadā ruru-nyaṅku-mukhā viśaṅkaṁ

khelanti kūjanti pikāli-kīrāḥ |

śikhaṇḍino yatra naṭanti tasmin

mamāstu vṛndāvana eva vāsaḥ ||8||

vṛndāvanasyāṣṭakam etad-uccaiḥ

paṭhanti ye niścala-buddhayas te |

vṛndāvaneśāṅghri-saroja-sevāṁ

sākṣāl labhante januṣo’nta eva ||9||

—o)0(o—

 (26)

### śrī-govardhanāṣṭakam

kṛṣṇa-prasādena samasta-śaila-

sāmrājyam āpnoti ca vairiṇo’pi |

śakrasya yaḥ prāpa baliṁ sa sākṣād

govardhano me diśatām abhīṣṭam ||1||

sva-preṣṭha-hastāmbuja-saukumārya-

sukhānubhūter ati-bhūmi vṛtteḥ |

mahendra-vajrāhatim apy ajānan

govardhano me diṣatām abhīṣṭam ||2||

yatraiva kṛṣṇo vṛṣabhānu-putryā

dānaṁ gṛhītuṁ kalahaṁ vitene |

śruteḥ spṛhā yatra mahaty ataḥ śrī-

govardhano me diṣatām abhiṣṭam ||3||

snātvā saraḥ svaśu samīra hastī

yatraiva nīpādi-parāga dhūliḥ |

ālolayan khelati cāru sa śrī-

govardhano me diṣatām abhīṣṭam ||4||

kastūrikābhiḥ śayitaṁ kim atrety

ūhaṁ prabhoḥ svasya muhur vitanvan |

naisargika-svīya-śilā-sugandhair

govardhano me diṣatām abhīṣṭam ||5||

vaṁśa-pratidhvany-anusāra-vartma

didṛkṣavo yatra hariṁ hariṇyāḥ |

yāntyo labhante na hi vismitāḥ sa

govardhano me diṣatām abhīṣṭam ||6||

yatraiva gaṅgām anu nāvi rādhām

ārohya madhye tu nimagna-naukaḥ |

kṛṣṇo hi rādhānugalo babhau sa

govardhano me diṣatām abhīṣṭam ||7||

vinā bhavet kiṁ hari-dāsa-varya-

padāśrayaṁ bhaktir ataḥ śrayāmi |

yam eva saprema nijeśayoḥ śrī-

govardhano me diṣatām abhīṣṭam ||8||

etat paṭhed yo hari-dāsa-varya-

mahānubhāvāṣṭakam ārdra-cetāḥ |

śrī-rādhikā-mādhavayoḥ padābja-

dāsyaṁ sa vinded acireṇa sākṣāt ||9||

—o)0(o—

(27)

### śrī-kṛṣṇa-kuṇḍāṣṭakam

kiṁ tapaś cacāra tīrtha-lakṣam akṣayaṁ purāsuprasīdati sma kṛṣṇa eva sadaraṁ yataḥ |yatra vāsam āpa sādhu tat samasta-durlabhe tatra kṛṣṇa-kuṇḍa eva saṁsthitiḥ stutāstu naḥ ||1||yady ariṣṭa-dānavo’pi dānado mahā-nidherasmad-ādi-durmatibhya ity ahovasīyate |yo mṛti-cchalena yatra muktim adbhutāṁ vyadhāttatra kṛṣṇa-kuṇḍa eva saṁsthitiḥ stutāstu naḥ ||2||go-vadhasya niṣkṛtis triloka-tīrtha-koṭibhīrādhayety avādi tena tā hariḥ samāhvayan |yatra pārṣṇi-ghāṭaje mamajja ca svayaṁ mudātatra kṛṣṇa-kuṇḍa eva saṁsthitiḥ stutāstu naḥ ||3||kvāpi pāpa-nāśa eva karma-bandha-bandhanādbrahma-saukhyam eva viṣṇu-loka-vāsitā kvacit |prema-ratnam atyayatnam eva yatra labhyatetatra kṛṣṇa-kuṇḍa eva saṁsthitiḥ stutāstu naḥ ||4||phulla-mādhavī-rasāla-nīpa-kuñja-maṇḍalebhṛṅga-koka-kokilādi-kākalī yad añcati |āṣṭa-yāmikā-vitarka-koṭi-bheda-saurabhaṁtatra kṛṣṇa-kuṇḍa eva saṁsthitiḥ stutāstu naḥ ||5||dola-keli-citra-rāsa-nṛtya-gīta-vādanairnihnava-prasūna-yuddha-sīdhu-pāna-kautukaiḥ |yatra khelataḥ kośora-śekharau sahālibhistatra kṛṣṇa-kuṇḍa eva saṁsthitiḥ stutāstu naḥ ||6||divya-ratna-nirmitāvatāra-sāra-sauṣṭavaiśchatrikā virāji cāru kuṭṭima-prabhābharaiḥ |sarva-loka-locanātidhanyatā yato bhavettatra kṛṣṇa-kuṇḍa eva saṁsthitiḥ stutāstu naḥ ||7||māthuraṁ vikuṇṭhato’pi janma-dhāma-durlabhaṁvāskānanantato’pi pāṇinā dhṛto giriḥ |śrī-hares tato’pi yat paraṁ saro’tipāvanaṁtatra kṛṣṇa-kuṇḍa eva saṁsthitiḥ stutāstu naḥ ||8||kṛṣṇa-kuṇḍa-tīra-vāsa-sādhakaṁ paṭhed idaṁyo’ṣṭakaṁ dhiyaṁ nimajya kela-kuñjarājitoḥ |rādhikā-girīndra-dhāriṇoḥ padāmbujeṣu saprema-dāsyam eva śīghram āpnuyād anāmayam ||9||iti mahā-mahopādhyāya-śrī-viśvanātha-cakravarti-viracitāśrī-kṛṣṇa-kuṇḍāṣṭakaṁ samāptam—o)0(o—

(28)

### śrī-gītāvalī

prabho kṛṣṇa-caitanya gaurāṅga

viśvambhara śrī-śacīnandana prema-sindho |

hare kṛṣṇa gopāla govinda

nandātmaja goṣṭha-gopī-jana-prāṇa-bandho ||\*||

—o)0(o—

(1)

pāyaya kṛpayā prema-sudhā māṁ

kāraya nija-sevā bahudhā mām |

śrī-govinda madana-gopāla gopīnātha

śrī-kṛṣṇa hare vraja-jana-gīta-līlā-gātha ||

madhurima-garima-sarasa-karuṇālaya

locana-koṇa-vikāśam |

mām anubhāvaya bhāvaya nija-guṇa-rūpa-

kalāpa-vilāsam ||

śrī-vṛndāvana-kuñja-vihāriṇi

rādhe hari-dayite |

naya nija-caraṇa-saroja-talaṁ

mām urarīkuru lalite ||1||

—o)0(o—

(2)

*rāga kānaḍā*

vande śrī-vṛṣabhānu-sutāpada !

kamala-nayana-locana-sampada ||

nakhara mukura-jita koṭi-sudhākara |

mādhava hṛdaya-cakora manohara ||

kamalā-nuta saubhaga-rekhāñcita |

lalitādi-kara-yāvaka-rañjita ||

saṁsevayā giridhara mati-maṇḍita |

rāsa-vilāsa naṭana-rasa-paṇḍita ||

—o)0(o—

(3)

*rāga tuḍi*

iha nava-vañjula-kuñje |

kuruvaka-kusuma-suṣama-nava-guñje ||

tām abhisāraya dhīrām |

tri-jagad-atula-guṇa-bharima-gabhīrām ||

gurum aṅgīkuru bhāram |

viracaya madana-mahodadhi-pāram ||

bhavatīṁ garim avalambe |

mad-ucitam iha kuru vigata-vilambe ||

iti gaditā madhuripuṇā |

tvaritam agād iyam atinipuṇā ||

rahasi sarasi caṭu rādhā2 |

samabodhayad aghahara puru-bādhām ||

hṛdi sakhi ! vasasi murāreḥ |

jvalayasi tad api kim akṛta-vicāre ||

adhunā dṛśi ca balavantī |

śiśiraya tad amita-ruci vibhavantī ||

hari-vallabha giram amalām |

śravasi racaya sumanasam iva mṛdulām ||

—o)0(o—

(4)

*kedāra rāga*

sundari kalaya sapadi nija-caritam |

tvam atanu-kārmaṇa-viduṣi rasikam amūm

ākarṣasi guṇa-kalitam ||

nija-mandiram anupada-lasad indiraṁ

api parihāya vilāsī |

abhavad apāsta-samasta-kalaṁ giri-

kandara-taṭa-vana-vāsī ||

bhavad-anurāga-nṛpo’kṛta hā kim

akāraṇa-vairam apāram |

praharati manasija dhanvāmunā

prahito yad amuṁ kati vāram ||

jīvayituṁ yadi kāntam anaṅga-

guṇālayam icchasi kānte |

abhisara samprati bhāmini

hari-vallabha-bhuvi tānte ||

—o)0(o—

(6)

*varāḍī*

mā tuda muñca paṭāntam iti sphuṭa-kuṭila-mukhaṁ smita-miśram |

ṣāḍavam iva prīti-śrita-bhuja-bala-rāśir aghārir akṛṣṭam ||

sakhi he ! paśya nayana-sukha-sāram |

rasika-mukuṭa-tanu-yugalam adhi śrita-bahu-vidha-madana-vikāram ||

caṭulita-vikaṭa-cilli-dhanur-arpita-śānita-śoṇa-kaṭākṣā |

tarjati dayitam imaṁ tad api pratiparirambhaṇa-rasa-dakṣā ||

mukham atipūtam idaṁ yuvati vraja-rasanārasitam akhaṇḍam |

sparśaya mā dayitety abhidhāya punar dhayati priya-gaṇḍam ||

virama satītvam ajani mama khaṇḍitam iti hitam api tava siddham |

iti sā ruṣeva radair nija-vallabham adhare racayati viddham ||

—o)0(o—

(7)

hari-bhuja-kalita-madhura-mṛdulāṅgā |

tad-amala-mukha-śaśi-vilasad-apāṅgā ||

rādhā lalita-vilāsā |

adhi rati-śayanam ajani mṛdu-hāsā ||

asadkṛd-udañcita-ghana-parirambhā |

khara-nakharāṅkuśodita-kuca-kumbhā ||

smara-śara-khaṇḍita-dhṛtim atilajjā |

prema-sudhā-jaladhi-kṛta-majjā ||

sarabhasa-valita-radana-cchada-pānā |

śrama-salilāpluta-vapur-apidhānā ||

kaṅkaṇa-kiṅkiṇi-jhaṅkṛta-rucirā |

parimala-milita-madhuvrata-nikarā ||

mṛgamada-rasa-carcita-nava-nalinā |

kṛtidhara-timita-cikura-vṛta-vadanā ||

vallabha-rasika-kalā-rasa-sārā |

saphalīkṛta-nija-madhurima-bhārā ||

—o)0(o—

(8)

kṛṣṇā nanda-gopa-nandanā |

jaya kṛṣṇa-manda-hāsya-vadanā ||

kaṅkaṇa-kiṅkiṇi keyūra-bhūṣaṇa-kaustubha-maṇi-rājitā |

kṛṣṇā padma-nindi-caraṇā |

vañjula-sadma-vīthi-calanā ||

indu-koṭi-jayi-nakha-maṇi-darpaṇa-daṇḍita-ghana-timirā ||

kṛṣṇā rājad-aṅka-lalitā |

mada-gaja-rāja-varya-calitā ||

mañjula-śiñjita-mañjīra-cumbita-cañcala-mālya-taṭā ||

kṛṣṇā hāṭaka-ruci-vasanā |

nava-rasa-nāṭaka-maṇi-rasanā ||

nābhi-sarovara-tīra-samutthita-vīci-vali-tritayā ||

kṛṣṇā kunda-dāma-capalā |

bandhura-tunda-śobhi-taralā ||

kṛṣṇā pīna-bāhu-yugalā |

niyata-navīna-raṅga-kuśalā ||

rādhikā sukha-sāgara-nāgara-sundarābja-nayanā ||

kṛṣṇā karṇa-lambi-kuṇḍalā |

kuvalaya-varṇa-nindi-kuntalā ||

bhāla-rañji-tilakāvali-nāsikā-dambha-rocir atulā ||

kṛṣṇā vaṁśa-vādya-caturā |

lasad-avataṁsa-piñcha-madhurā ||

nīla-khañja-ghana-puñja-jiṣṇu-navya-suṣamā ||

kṛṣṇā rāsa-lāsya-viditā |

madhura-vilāsa-nitya-muditā ||

—o)0(o—

(9)

*śrī-rāga vihāgaḍā*

madhura-gokula-nandana chavila vṛndāvana-candra |

muralīdhara madhusūdana mādhava gopīnātha mukunda |

keli-kalā-nidhi kuñja-vihārin giridhara ānanda-kanda ||

rādhe kṛṣṇa rādhe ||

—o)0(o—

(10)

jaya mādhurya-patāke śrī-rādhe |

jaya vṛṣabhānu-sute ||

lalitādi-sakhi-kumudāvali-rāke !

prema-mahāmṛta-bhāvita-rasa-maya-tanu guṇa-rūpa-kalāpe |

nija-parijana-pariṣadi mām upanaya kalita-lalita-mamatāke ||

—o)0(o—

(11)

nanda-sūno kṛṣṇa govinda |

dṛśam ayi diśa mayi nija-kṛpayā |

māṁ jīvaya manda-smita-sudhayā ||

pīta-vasana mama kalaya mano |

nava nīla-nalina-kamanīya-tano ||

vallava-nagara-vataṁsa vibho |

vallabha mām urarīkuru bhoḥ ||

iti śrīmad-viśvanātha-cakravarti-viracitā

śrī-śrī-stavāmṛta-laharī samāptā

|| sampūrṇo’yaṁ granthaḥ ||

—o)0(o—

1. -otkāmayet iti pāṭhāntaraḥ. [↑](#footnote-ref-2)
2. SVL 33. [↑](#footnote-ref-3)
3. SVL 26. [↑](#footnote-ref-4)
4. SVL 28 [↑](#footnote-ref-5)
5. SVL 32 [↑](#footnote-ref-6)
6. SVL 38. [↑](#footnote-ref-7)
7. SVL 44 [↑](#footnote-ref-8)
8. SVL 47. [↑](#footnote-ref-9)
9. SVL 59 [↑](#footnote-ref-10)
10. SVL 60-61 [↑](#footnote-ref-11)
11. SVL 63 [↑](#footnote-ref-12)
12. SVL 69 [↑](#footnote-ref-13)
13. SVL 66ff, dvigādi-gaṇa-vṛtta-kalikā. [↑](#footnote-ref-14)
14. SVL 66ff, dvigādi-gaṇa-vṛtta-kalikā. [↑](#footnote-ref-15)
15. SVL 88-91 [↑](#footnote-ref-16)
16. SVL 94. [↑](#footnote-ref-17)